РАЪНО ШОДИЕВА: “Санъатимни деб оиламга вақт ажратолмаганман” - Darakchi\nРАЪНО ШОДИЕВА: “Санъатимни деб оиламга вақт ажратолмаганман”\nШОУ-БИЗНЕС 17.03.2015, 17:10\nЎзбекистонда хизмат кўрсатган артист Раъно Шодиевани саҳнадан ташқарида кузатиш мен учун ҳамиша мароқли бўлган. Унинг одамлар билан самимий муносабатидан ташқари ўта маданиятли экани ҳам кўзга ташланади. Очиғини айтишим керак, шахсан мен бундай санъаткорларни жуда кам учратганман. Бу актрисанинг кўзлари гапиради. Шунинг учун бўлса керак, роллари ҳам ҳаётий, уларда сохталикни сезмаймиз. Унинг кўзларида бахтдан ташқари, тақдирнинг турфа кечмишлари қолдирган излар бор.\n— Ўзбек аёли ҳар бир байрамни ўзи учун янгича кашф қилади. Сиз учун 8 март қандай байрам?\n— Тўғриси, бу байрамни кутмайман, десам ёлғон бўлади. 8 мартни кутмайдиган, эътиборда бўлишни истамайдиган аёллар, қизлар бўлмаса керак. Аммо байрамнинг қандай ўтиши бизга эмас, кўп жиҳатдан оиладаги эркакларга боғлиқ. Ишонсангиз, ўша куни қўлимни совуқ сувга урмайман, ҳатто чой ҳам қўймайман. Ахир аёлман, йилда бир марта бу ишни эркакларга юклашга ҳаққимиз бор-ку, ахир. Хуллас, анъанага кўра, шу куни турмуш ўртоғим бизни оилавий сайрга олиб чиқади. Кутилмаган совғалар тайёрлашга ҳаракат қилади. Совға ўз йўлига, лекин аёл киши учун энг катта совға, бу — эътибор, икки оғиз ширин сўз, унга бир кун бўлса-да, аёллигини ҳис қилиб, ўзини севишга имкон яратиш.\n— Раъно Шодиева ўзини бахтли аёллар сафига қўша оладими, деган саволни беришнинг ҳожати йўқ, менимча. Мен бахтли аёлман, дейишга бешта сабаб борми?\n— Албатта, бор. (Ўйланиб) Мен учун бахт оиламнинг тинчлиги, фарзандларимнинг саломатлиги, турмуш ўртоғимнинг менга бўлган муҳаббати. Ҳамма аёллар каби эрта тонгдан турмуш ўртоғим, фарзандларимни ишга, ўқишларига жўнатиш, кечки пайт эса ширин овқатлар тайёрлаб кутиб олишнинг ўзи мен учун катта бахт. Мен бахтлиман дейишга сабаблар сони бештага етдими ёки йўқ, бу муҳим эмас. Муҳими, мен ана ўша бахтни тўла-тўкис ҳис қилиб яшаётганимда, ўзимни бахтли аёл, деб билаётганимда. Табиийки, ҳаёт ҳеч қачон бир текис кетмайди. Буни турмуш, деб қўйибди. Унинг ўзига яраша “мушт”лари бор. Ана шу зарбаларга бардош бера олганлар, сабр-бардошини синовдан ўтказиб, Яратганнинг ўзи белгилаган тақдирга шукр айтиб яшаётганлар чинакам БАХТ соҳиблари. Дарвоқе, аёлнинг жамиятда тутган ўрни ҳам сўзсиз оиладаги муҳитга боғлиқ. Баъзида турмуш ўртоғимга “Сизга ҳайкал қўйиш керак”, дейман. Чунки санъаткорнинг турмуш ўртоғи бўлиш, унинг ижодига ижобий нигоҳ билан қараш осон иш эмас.\n— Турмуш ўртоғингиз ўта рашкчи, деб эшитганмиз. Шу ростми?\n— Ахир қайси эркак рашк қилмайди?! Турмуш ўртоғим ҳам кўча-кўйда, одамлар орасида рашк қилгани билан санъатимга чеклов қўйиб, ижодий жамоамдан, режиссёр, актёрлардан рашк қилмайди. Шукрки, пешанамга санъатни тушунадиган, ҳурмат қиладиган оқкўнгил инсон битилган экан. У киши ёнимда бўлса, ўзимни эркин ҳис қиламан. Мени қўллаб-қувватлаётганидан куч оламан.\n— Раъно Шодиева кинода ўзини ўйнаб бўлдими?\n— (Ўйланиб) Билмадим, чунки ҳар бир ролимда ўзимнинг ички кечинмаларим, феъл-атворим, тақдиримдаги ўхшашликлар ётади. Айнан битта ролда ҳаётдаги Раъно акс этган, деёлмайман.\n— Сиз суратга тушган фильмлар ҳақида гап кетганда кўз ўнгимда мунис, оилапарвар аёл образи гавдаланади. “Осмон яқин” фильмидаги ролингиз эса бошқаларидан буткул фарқ қилади. Мен фильмда Раънони умуман бошқача кашф этгандим. Қаҳрамонингизга хос шаддодлик, чўрткесарлик, бироз сурбетлик Шодиеванинг янги қирраларини намойиш этгандек. Нега бундай ролларингиз кам?\n— (Ўйланиб) Фикрингизда жон бор. Аммо бундай эътирозлар фақат менга бўлмаслиги керак, деб ўйлайман. Чунки актрисанинг юзага чиқиши, янги жанрда ўзини кўрсата олиши кўп жиҳатдан режиссёрларга боғлиқ. Агар режиссёр мени умуман бошқа жанрда, янги амплуада кўра олса, ўйлайманки, ўша ролни ўйнаб беришга имкониятим етади. Баъзида фильмларда ёмон қаҳрамонлар ролини беришганда, “Йўқ, Раъно яхшиси сен бу ролни ўйнамай қўя қол, чунки кўзларинг томошабинни алдашга қодир эмас, улар сени қиёфангдаги салбий қаҳрамонни ёмон кўриб қолишлари керак”, деган гапларни айтишган. Лекин мен фақат мухлислар ёки режиссёрларнинг баландпарвоз гапларидан ҳаволаниб, ўзимга катта баҳо бермайман. Аксинча, ўз устимда янада кўпроқ ишлашга ҳаракат қиламан.\n— “Сукунат” фильмидаги ролингиз ҳаётингизга қанчалик яқин?\n— Бу фильмда икки ҳаётни — ҳам қаҳрамоннинг шахсий ҳаётини, ҳам санъатдаги ҳаётини кўрсатишга ҳаракат қилганмиз. Қаҳрамонимнинг санъатдаги ижоди мени ва бошқа ҳамкасбларимникига жуда ўхшаш. Гоҳ тасвирга олиш жараёнлари, гоҳ театр, гоҳ учрашувлар, дубляж, оила, бола-чақа дегандек... Агар эсласангиз, фильмда шундай саҳна бор: қаҳрамоним кун давомида тасвирга олиш жараёнлари, театрдаги репетицияда бўлиб уйга қайтади-ю, ўша куни ўғлининг туғилган куни эканини унутган бўлади. Шахсан мен фильмда роль ўйнаётиб қизимни кўз олдимдан ўтказдим. Ижодий сафарлар, халқаро кинофестиваллар сабаб тўрт йил давомида қизимнинг туғилган кунида қатнаша олмаганман. Тўғри, қўлимда совғалар, халқаро мукофотлар билан қайтардим, лекин ҳеч нарса қизимнинг ўша кундаги қувончини қайтариб бермасди. Бир куни у менга шундай шарт қўйди. “Агар яна бир марта туғилган кунимда ёнимда бўлмасангиз, мен ҳеч қачон бу кунни нишонламайман”, — деди. Албатта, мен санъатнинг ортидан оиламга вақт ажратолмаганман, деб нолимоқчи эмасман. Халққа, одамларга керакли бўлганимизга минг бор шукр. Лекин тўрт йил ичида қизимни қаттиқ ранжитганман.\n— (Ўйланиб) Санъатни, ишимни фарзандимдан ортиқ кўрдим, десам виждоним қийналиб, “Мен қандай онаман?” деган саволни беравераман. Эвазига эса юртимга, халқимга, санъатимизга фойдам тегди. Оила ва жамият — булар бир-бирини тўлдириб турадиган тушунчалар. Шунинг учун фарзандларим катта бўлишгач, санъатнинг оғир касб эканини тўғри тушунишяпти.\n— Келинг, янги фильмингиз ҳақида гаплашсак. Алишер Узоқов режиссёрлигидаги “Кузда гуллаган дарахт” фильми баҳорнинг энг кутилган фильми бўлди, десак муболаға бўлмайди. Ўзингизнинг кўнглингиз тўлдими?\n— Албатта. Биласизми, бошқа фильмларимни четга суриб қўйиш ниятида эмасман-у, лекин айнан шу фильмни жуда узоқ кутдим. Халқ орасида шундай гап юради — кино томошабинни тарбиялаши керак. Томошабин бу фильмдан қандай хулоса чиқаради, қандай тарбия олади билмадим-у, лекин унда ўзини, ҳаётни, биз яшаб турган жамиятни кўриши аниқ. Унда ҳаётни борича кўрсатишга ҳаракат қилдик. Биринчи навбатда профессионал актёрлар гуруҳи жамлангани, сценарийнинг пухталиги, мавзунинг ҳаётийлиги томошабинларни бефарқ қолдирмаётганидан хурсандман. Очиғи, бу фильмдан умидим катта.\n— Ўзбекистон давлат санъат ва маданият институтининг магистратура босқичида таҳсил оляпсиз. Ҳозирги замонавий актриса учун магистратурада ўқиш шартми? Ҳолбуки, кўп актрисаларимиз ҳаттоки, бакалаврлик дипломини ҳам олишмаган.\n— Ўқишни, билим олишни жуда яхши кўраман. Магистратурага киришимга қайноғам ва унинг турмуш ўртоғи сабабчи бўлишди. Улар жуда зиёли, ўқимишли инсонлар бўлишгани учун магистратурада ҳам ўқиб олишингиз керак, деб қолишди. Турмуш ўртоғим ҳам шу фикрда эди. Уларнинг далдалари билан Қўғирчоқ театри йўналишида ўқишга кирдим. Ўзингизга маълум, имконияти чекланган болаларга сабоқ ҳам бераман. Шу сабаб қўғирчоқ театри йўналишини танладим. Мақсадим, айнан имконияти чекланган болалар учун қўғирчоқ театрининг янги, замонавий услубларидан фойдаланиб, тушунарли, қизиқарли спектакллар намойишини йўлга қўйиш.\n— Ижод, оила, иш, ўқиш... Қийналмаяпсизми?\n— Мен аёлман, демак, ҳаммасига улгуришим керак. (Кулиб) Болалигимдан вақтимни тўғри тақсимлашга ўрганганман. Уйда учаламиз — талаба ўғлим, қизим ва мен биргалашиб дарс қиламиз. Шукрки, кенжам ҳали боғчага боради. Ҳаммасига улгуришга вақт топаяпман, албатта.\n— Менимча, суҳбатни якунласак ҳам бўлади. Уни яхши кайфиятда бошлагандик, ана шундай кайфиятда тугатсак. Байрам яқин, аёлларга тилакларингиз...\n— Мен дунёнинг жуда кўп давлатларида бўлдим. Турли миллат аёллари билан мулоқотда бўлдим, уларнинг турмуш тарзини кузатдим. Лекин уйим-жойим, оилам, болам, дейдиган, сабр-бардоши билан дунёга намуна бўладиган ўзбек аёлларига ўхшашини учратмадим. Тилагим — аввало Ватанимиз тинч бўлсин! Оилаларимиз мустаҳкам бўлиб, ҳаммамиз ҳаётда ўз ўрнимизни топиб яшайлик, фарзандларимизнинг камолини кўрайлик. Байрамингиз муборак бўлсин дугонажонлар, мунис онахонлар!\nҚамариддин ШАЙХОВ тайёрлади\nФотомухбир: Бекзод МИРСОДИҚОВ


ТАРАҚҚИЁТ ЙЎЛИ – МАЪРИФАТДА - Uzbegim | Uzbegim\nPosted on 04/26/2013 By "Uzbegim" muxbiri Adabiyot, Uzbekistan\nҚадимги Урхун ва Энасой ёдгорликлари тош битикларига аждодларимиз соғлом ақл ила «Тафаккур йўли – абадий ҳаёт йўли» деб ёзиб қўйишгани бежиз эмас эди. «Ҳар ишки қилмиш одамизод, тафаккур бирла билмиш одамизод» дея ёзиб қолдирган ҳазрат Навоий. Фузулийдан Мирзо Бобургача, шоҳ Машрабдан мавлоно Муқимийгача бу борада бизни ҳамиша фикрлашга, тафаккур қилишга ундовчи ҳаётий хулосаларини ёзиб қолдиришган.\nВилоят ҳокимининг шу йил 6 март кунги фармойишига кўра, «Китобхонлик ҳафталиги», «Китобхонлар байрами» тадбирларини ўтказишдан кўзланган мақсад ҳам халқимизнинг китобхонлик, китоб мутолааси, китобга муҳаббат борасидаги қадри кетмас қадриятлари давомийлигини таъминлашдан иборатдир. Махсус мухбиримиз мазкур тадбирнинг мазмун-моҳияти, ундан кўзланган эзгу мақсадлар хусусида Маънавият тарғибот маркази вилоят бўлими раҳбари Файзулло Зоҳидов билан суҳбатлашди.\n– Тадбир доирасида китоб ва китобхонликни тарғиб қилиш орқали вилоятимиз аҳолиси, айниқса, ёшлар ўртасида маънавий-маърифий муҳитни янада барқарорлаштириш, миллий ғоя тарғиботини кучайтиришга эришамиз, – дейди Ф.Зоҳидов. – Шу билан бирга оилавий китоб ўқиш анъанасини оммалаштириш, ёш ижодкорлар, фаол китобхон ва кутубхоначиларни муносиб тақдирлаш, қўллаб-қувватлаш имконияти яратилади.\nАйни жиҳатларни инобатга олиб, фармойишда эзгулик байрамидан кўзланган мақсадга тўлиқ эришиш учун шаҳар ва туман ҳокимликлари, вилоят бошқарма ва ташкилотлари, таълим муассасалари раҳбарлари бевосита масъул эканликлари қайд этилган. Шунингдек, китобхонлик ҳафталиги ва байрами кунлари вилоятимиз миқёсида «Китобхон оила», «Китобхон маҳалла», «Китобхон мактаб» кўрик-танловлари ҳам ўтказилади. Эътиборли жиҳати шундаки, танлов ғолибларига 12 томлик Ўзбекистон энциклопедияси, Алишер Навоийнинг 10 томлик асарлар тўплами, Ўзбек тилининг изоҳли луғати каби китоблар совға қилинади.\nЎз навбатида вилоят ҳудудидаги ахборот-ресурс марказлари ва уларнинг тармоқ кутубхоналари адабиётлари бўйича мониторинг ташкил этилади. Ахборот-ресурс марказлари ва тармоқ кутубхоналарга ҳомийлик асосида китоблар совға қилиш учун бошқарма, ташкилот, идора ва муассасалар бириктирилиб, тавсия этиладиган юз номдан ортиқ китоблар рўйхати мониторинг асосида 500 номдаги китоблар орасидан танлаб олинди. Китоблар мавзуси жуда ҳам ранг-баранг, ижтимоий-сиёсий-маънавий, тарихий-бадиий адабиётлар, жаҳон адабиётининг энг сара асарлари шулар жумласидандир.\nЭзгу юмушда фаол қатнашаётган ҳамюртларимизга раҳмат айтамиз. Фарғона нефтни қайта ишлаш заводи жамоаси 5 миллион ўрнига, 7 миллион сўмлик китоб тарқатди. Қўштепа туманидаги «Исмоилжон гиламлари» корхонаси раҳбари ўз хоҳиши билан тумандаги ўқув муассасаларига 3 миллион сўмлик китобларни совға тариқасида улашди. Рўйхатини давом эттиришимиз мумкин бўлган бу каби юртдошларимиз билан ҳар қанча фахрлансак арзийди.\nЎзаро ўрганишлар ва таҳлиллар натижасида маълум бўлишича, ихтисослашган ўқув қўлланмалари, психология, қишлоқ хўжалиги, боғдорчилик, чет тилларини ўргатувчи махсус адабиётларга катта эҳтиёж мавжуд. Оила муқаддаслиги, маҳалла институти, ҳунармандчилик, миллий қадрият ва анъаналаримизни тарғиб этувчи китобларимизни кўпайтиришимиз керак. Юртбошимизнинг «Юксак маънавият – енгилмас куч» асарида оммавий маданиятнинг зарарли жиҳатлари билан боғлиқ мулоҳазалар 20 дан ортиқ жойда учрайди. Кийиниш маданияти, таълим-тарбия, кино ва сериалларимиз, фарзандларимизни миллий руҳда тарбиялаш бир қарашда оддий масала. Лекин унга жиддий ёндошмасак, ёшларимизни оммавий маданият таъсирига тушиб қолишидан асрай олмаймиз. Унутмайлик, тараққиёт йўли – билим ва тафаккурда, маърифатда.\nБугун ёшларимиз, фарзандларимизга ҳадя этилаётган энг яхши совға, садоқатли ва ишончли дўст ўқилмай, китоб жавонлари, уйлар токчаларида қолиб кетмаслигига эришиш ота-оналар, устоз-мураббийларга боғлиқ. Энг аввало, ўзимиз ибрат ва намуна кўрсатишимиз зарур.\nХулоса ўрнида халқимизнинг қуйидаги нақлини эслаб ўтиш ўринлидир: «Сиз менга қандай китоблар ўқиётганингизни айтинг, мен сизга қандай инсон эканлигингизни айтаман!»\nСуҳбатдош: Ботир ОМОН.


«Ўзгидромет» 26 январь куни Ўзбекистонда қандай об-ҳаво кутилаётганини маълум қилди.\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 0-2 даража совуқ, кундузи 6-8 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража совуқ, кундузи 3 даража совуқ-2 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 5-10 даража илиқ, Навоий вилоятининг шимолида кечаси 5-10 даража, кундузи 0-5 даража совуқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 3-8 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3 даража совуқ-2 даража илиқ, кундузи 7-12 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Туман тушиши мумкин. Қор кўчиш хавфи бор. Шамол шарқдан 7-12 м/с тезликда эсади. Ҳарорат кечаси 7-12 даража совуқ, кундузи 3 даража совуқ-2 даража илиқ бўлади.


Бу, аввало, хонадонимиздаги файзу барака, оилаларимиздаги фаровонлик билан ўлчанади. Шу боис истиқлол йилларида шаҳар ва туман марказлари қаторида қишлоқ жойларни ҳам комплекс ривожлантиришга алоҳида эътибор қаратилаётир. Хусусан, Президентимизнинг 2009 йил 3 августдаги “Қишлоқ жойларда уй-жой қурилиши кўламини кенгайтиришга оид қўшимча чора-тадбирлар тўғрисида”ги қарори мазкур йўналишдаги эзгу ишларга қанот бағишлади.\nУшбу қарор асосида Сирдарё вилоятида ҳам кейинги беш йилда 20 дан зиёд массивда 1 минг 901 уй-жой қад ростлади. Қолаверса, уларда савдо ва маиший хизмат кўрсатиш мажмуалари, тиббиёт муассасалари, болалар спорт майдончалари, хиёбонлар ҳамда газ, сув, электр тармоқлари, автомобиль йўллари каби кўплаб инфратузилма объектлари барпо этилди.\nЯна бир эътиборли жиҳати, айни пайтда уй-жойлар учун зарур бўлган қурилиш ашёларининг аксарияти маҳаллий ишлаб чиқарувчилар томонидан тайёрланиб, пудратчи ташкилотларга имтиёзли нархларда етказиб берилмоқда. Натижада қурилиш объектлари баҳоси барқарорлиги таъминланиб, аҳолининг намунали лойиҳадаги уй-жойларга эҳтиёжи тобора ошиб бораётир. Хусусан, 2009 йилда вилоятда 60 та уй қурилган бўлса, эндиликда бу рақам тўққиз бараварга кўпайгани фикримиз тасдиғидир.\n“Қишлоқ қурилиш инвест” инжиниринг компанияси Сирдарё вилояти филиали маълумотларига кўра, жорий йилда яна 550 та шундай тураржойни ўз эгаларига топшириш кўзда тутилган.\nБугун Сирдарё вилояти бўйлаб юрар экансиз, Бахт, Чаманзор, Наврўз, Гулистон, Янгиобод, Ёшлик, Зафаробод каби номлар билан аталувчи обод ва кўркам манзилларга рўбарў келасиз. Замонавий қишлоқларнинг шаҳарлар билан бўйлашаётганини кўриб, завқингиз ортади. Зеро, бу уйлар — бахт ошёни, тинчлик, фаровонлик, тараққиётимизнинг ёрқин кўзгусидир.\nМазкур рукндаги бошқа мақолалар: « Доим меҳр ва эътиборда\tМиллий армиямиз таянчи »


Соғлиқни сақлаш вазирлиги: САЛОМАТЛИГИМИЗ СОҒЛОМ ТУРМУШ ТАРЗИГА ҚАНЧАЛИК РИОЯ ЭТИШИМИЗГА БОҒЛИҚ\nСоғлиқни сақлаш вазирлиги: САЛОМАТЛИГИМИЗ СОҒЛОМ ТУРМУШ ТАРЗИГА ҚАНЧАЛИК РИОЯ ЭТИШИМИЗГА БОҒЛИҚ Бош сахифа\nҲозирги урбанизация даврида камҳаракатлилик бутун дунёнинг ўткир муаммосига айланмоқда. Ҳолсизлик, уйқучанлик, уйқунинг бузилиши, диққат-эътиборни жамлашнинг секинлашиши, хотиранинг пасайиши, сабабсиз чарчаш ҳисси, семизлик — бу каби белгилар ҳар бир кишида учрайди, лекин камдан-кам одамлар бу ҳолатларни камҳаракатлилик билан боғлайди. Жаҳон соғлиқни сақлаш ташкилоти маълумотига кўра, йилига чекишдан 5 миллион, камҳаракатлиликдан эса 5,3 миллион одам ҳаётдан кўз юмади. Ушбу глобаллашиб бораётган муаммони ҳал қилишга ҳар биримиз масъулмиз.\nХалқимизда касални даволагандан кўра, олдини олган афзал, деган нақл бор. Шу боис юртимизда соғлом турмуш тарзига алоҳида эътибор қаратилаяпти. Жумладан, Ўзбекистон Республикаси Президентининг ўтган йилнинг 18 декабридаги “Юқумли бўлмаган касалликларнинг профилактикасини, соғлом турмуш тарзини қўллаб-қувватлаш ва аҳолининг жисмоний фаоллиги даражасини ошириш чора-тадбирлари тўғрисида”ги қарори асосида Соғлиқни сақлаш вазирлиги томонидан ушбу йўналишда тизимли ишлар амалга оширилмоқда. Ҳар ҳафтанинг шанба кунлари мамлакатимиз бўйлаб оммавий саломатлик тадбирларининг уюшқоқлик билан ташкил этилиши аҳолининг соғлом турмуш турзига қизиқишини оширмоқда.\nУнутмайлик, соғлом турмуш тарзи, жумладан, юриш саломатликни мустаҳкамлайди, касалликлардан муҳофаза қилади ҳамда умрни узайтиради. Бунинг учун кўп нарса талаб этилмайди. Шунчаки, юришни кундалик одатга айлантирсангиз кифоя!\nСайтдан рўйхатдан ўтган фойдаланувчилар сони: 26322


Rishton.uz - МУРОЖААТГА ЖАВОБАН: ПИЛЛА УЧУН ҲАММА ЖОЙДА БИР ХИЛ НАРХ ТЎЛАНМОҚДА\nМУРОЖААТГА ЖАВОБАН: ПИЛЛА УЧУН ҲАММА ЖОЙДА БИР ХИЛ НАРХ ТЎЛАНМОҚДА\n2021-06-09 17:58:23 48\nБундан бир неча дақиқа олдин Kun.uz Фарғона телеграм канали орқали “Топширган пилламизга кам ҳақ тўлашди” сарлавҳаси остида мурожаат эълон қилинди.\nМурожаатда шундай ёзилган эди: “Биз бу йил 1 қути (20 грамм) қурт боқдик. Биз пилла топширганимизда пилланинг ҳар бир килограмига 22 440 сўмдан эмас, 20 000 сўмдан ҳақ тўлади. Қолган пулини сўраганимизда пилланинг уруғига ушлаб қолишларини айтишди. Кейин бизда пилланинг қорасига ҳам бир тийин пул беришмади. Қолган қишлоқларда қорасига бир қути учун 200 минг сўмдан, баъзи жойларда эса ундан ҳам кўпроқ пул берилибди. Бизнинг қишлоқда ҳаммага 20 мингдан тўлашди”.\nМазкур мурожаат юзасидан Риштон туманидаги “Агропилла файз” МЧЖ раҳбари Ғайрат Бойбобоев қуйидагиларни маълум қилади.\n- Чиндан ҳам пилланинг ҳар бир килограмига 22 440 эмас, 20 минг сўмдан тўлаб боряпмиз. Бу вилоят бўйича тўланаётган нархдир. 2440 сўм эса қурт уруғи, бланка, урама қоғоз каби харажатларни қоплаш учун ушланмоқда.\nМурожаатчининг қораси учун бир тийин пул беришмади, қолган қишлоқларда бериляпти, деган гаплари эса нотўғри. Сабаби бу йил қораси учун ҳеч қандай ҳақ тўланмади. Ўтган йили бандликка кўмаклашиш маркази томонидан ишсизлар учун пул тўлаб берилганди.


Brand: «Sano-standart» Код: 949\n«Картошка» Ушбу рисолада Картошканинг таркиби, шифобахш хусусиятлари, ундан шифо мақсадида фойдаланишнинг йўл-йўриқлари ҳақида қимматли маълумотлар берилди. Муаллиф: Феруза ИноғомжоноваНоми: «Картошка»Нашриёт: «Sano-standard»Сана: 2016 йилISBN: 978-9943-4620-7-6Хажми: 32 бетЎлчами:..\nBrand: «Sano-standart» Код: 951\n«Лавлагининг даволовчи хусусиятлари ҳақида» Табиат қўйнида биз кўриб, эътибор бермаган минглаб неъматлар борки, булардан бири лавлагидир. Лавлагининг шифобахш хусусиятлари ҳақида маълумот берувчи ушбу рисола сизни бефарқ қолдирмайди, деган умиддамиз. Муаллиф: Феруза ИноғомжоноваНоми:&n..\nBrand: «Yangi asr avlodi» Код: 1312\n«Мукаммал хотира бўйича табобат тавсиялари» Инсон яшар экан, унинг ўзига хос хотиралари бўлади. Айнан шу эсда сақлаш қобилияти билан кеча ва бугунни боғлаймиз. Шу ўринда савол туғилади. Хўш, инсон хотирасиз яшай оладими? Хотира - Инсоннинг ўзлиги эканлигини ҳисобга олсак, усиз ҳаёт тарзи равон эмас..\n13 дан 24 гача кўрсатиляпти. Жами 91 та (8 саҳифада)


Электрон пуллар қандай қабул қилинади? - Ўзбекистон Республикаси Марказий банки\nЯнгиланган сана: 17 Авг 2020, 16:43\nМарказий банк Ўзбекистондаги электрон пуллар тизимининг операторига илк лицензияни берганига қарийб икки ой бўлди. Ушбу тўлов воситасини қўллаган ҳолда юз минглаб транзакциялар амалга оширилди. Вuxgalter.uz МБнинг тўлов тизимлари бошқармаси бошлиғи ўринбосари Жаҳонгир ҚАЮМОВдан у қандай ишлаши, хусусий тадбиркорлар ва юридик шахслар бизнесида электрон пулларни қандай қўллаш мумкинлиги ҳақида маълумот олди:\n– «Электрон пулларни кўпинча криптовалюта билан чалкаштирадилар. Аслида у фақат электрон тизимда муомалада бўладиган сўмнинг эквивалентидир.\nЎзбекистонда электрон пуллар учун норматив-ҳуқуқий база 2019 йил ноябрь ойида – «Тўловлар ва тўлов тизимлари тўғрисида»ги Қонун қабул қилиниши билан шакллана бошлади. Бугун улар воситасида товарлар ва хизматлар ҳақини бемалол тўлаш мумкин. Ягона шарти: сотувчида – электрон ҳамён, харидорда эса электрон ҳамён ва электрон пул тўловлари учун махсус илова бўлиши керак.\nХаридор жисмоний шахслар учун электрон пуллар қулай:\nБанк ҳисобварағини очиш талаб этилади\nХаридор жисмоний шахс электрон ҳамённи уяли алоқа телефони рақамига очиши мумкин\nОперацияларни амалга ошираётганда банк карта ҳисобварағига мурожаат қилиш талаб этилади\nТўғридан-тўғри электрон ҳамён орқали муомала қилинади (тегишли банк воситачилик ҳақи ушлаб қолинмайди, харажатлар камаяди)\nТижорат банклари банк карталарини очаётганда мижозни идентификация қилишлари керак\nЭлектрон ҳамён эгаси идентификация қилиниши ёки идентификация қилинмаслиги мумкин.\nИдентификация қилинган электрон пулларнинг эгаси бўлган жисмоний шахс томонидан амалга ошириладиган битта операциянинг энг кўп суммаси 100 БҲМга тенг бўлган суммадан ошмаслиги керак.\nИдентификация қилинмаган электрон пулларнинг эгаси бўлган жисмоний шахс томонидан амалга ошириладиган битта операциянинг энг кўп суммаси 1 БҲМга тенг бўлган суммадан ошмаслиги керак.\nИдентификация қилинмаган электрон пулларнинг эгаси бўлган жисмоний шахснинг битта электрон ҳамёнида (қурилмасида) сақланадиган электрон пулларнинг энг кўп суммаси 5 БҲМга тенг бўлган суммадан ошмаслиги керак\n– Тадбиркорлик субъекти – корхона ёки ЯТТ товарлар ва хизматлар ҳақини электрон пулда олиш учун қандай тайёргарлик кўриши керак?\n– Бунинг учун электрон пуллар эмитенти ёхуд электрон пуллар тизимининг иштирокчиси бўлган бошқа банк билан шартнома тузиш лозим. Ушбу шартнома асосида тадбиркорлик субъектига махсус электрон ҳамён очилади.\nТабиийки, тўловни электрон пуллар билан қабул қилаётганингизни бўлғуси мижозлар эътиборига етказишингиз лозим.\nЯкка тартибдаги тадбиркорлар ва юридик шахсларнинг электрон ҳамёнларидан фақат реализация қилинган товар, бажарилган иш ёки кўрсатилган хизмат учун тўловларни қабул қилиш мақсадида фойдаланилади.\nЭлектрон пуллар келиб тушган кун давомида, агар тадбиркорлик субъекти ва электрон пуллар эмитенти ўртасида тузилган шартномада бошқа муддат назарда тутилмаган бўлса, эмитент электрон пулларни нақд пулсиз шаклдаги сўмга айлантириш орқали уларни «қоплайди». Ушбу операция натижасида хўжалик юритувчи субъект (ЯТТ ёки юридик шахс) ҳисобварағига электрон пулларнинг номинал қийматига тенг бўлган миллий валютадаги сумма келиб тушади».


Маркетинг дунёсидаги 108 та энг муҳим атама | Futura – ҳаммаси ахборот технологиялари, маркетинг ва стартаплар ҳақида Маркетинг дунёсидаги 108 та энг муҳим атама – Futura – ҳаммаси ахборот технологиялари, маркетинг ва стартаплар ҳақида\nМаркетинг дунёсида жуда кўп сонли атамалар, ҳар қандай янги ўрганаётган одамни осонликча гангитиб қўйиши. Бу саноат доимо ривожланиб бораётганини инобатга олмай, ҳатто мутахассисларни чалкаштириб юборадиган барча янги тушунчаларни пайдо қилади. Шунинг учун суръатдан орқада қолиш мумкин эмас.\nҲар доим «мавзу доирасида» бўлишга ёрдам бериш учун биз энг кўп талаб қилинадиган 108 та атаманинг рўйхатини туздик. Уларни билиш орқали сиз ҳар доим энг сўнгги тенденцияларни тушунишингиз ва жамоангизга энг мураккаб концепцияларни тушунтиришингиз мумкин. Қани кетдик!\nТоп-30 маркетинг атамалари\nҚуйида ҳар бир маркетолог билиши керак бўлган 30 энг муҳим атамалар рўйхатини топишингиз мумкин.\nAI (artificial intelligence ёки сунъий онг) – онгли инсон хатти-ҳаракатларининг компьютер симуляцияси.\nТаҳлиллар – трендларни аниқлашга ёрдам берадиган маълумотларни мунтазам йиғиш ва талқин қилиш. Маълумотлар воситалар ёки турли маркетинг платформаларида тўпланиши мумкин.\nARPU – компаниянгизнинг ҳар бир маҳсулот бирлиги бўйича ўртача даромади. Формулага қуйидагича кўринади: ARPU = умумий даромад / мижозларнинг сони.\nB2B – икки корхона ўртасида савдо ёки маркетинг.\nB2C – бизнес ва мижозлар ёки истеъмолчилар ўртасида савдо ва маркетинг.\nBig Data – фақатгина компьютер тенденцияларни аниқлаш учун таҳлил қилиши мумкин бўлган катта ҳажмдаги маълумотлар.\nТовар идентификатори (Brand Identity) – товарингиз онлайн ва офлайн режимини аниқлайдиган хусусиятлар ва шахсий хусусиятлар. Бу сизнинг аудиториянгизга тақдим этиладиган хабар ва эстетика.\nХарид қилувчининг шахси (Buyer Persona) – демографик, севимли машғулотлари, қизиқишлари ва истеъмолчиларнинг хулқ-атвори ҳақидаги маълумотларни киритган ҳолда таклифингизнинг энг яхши харидорлари ҳақида.\nМижозларнинг чиқиши (Churn Rate) – обуна ёки хизматни рад этган мижозлар сонини белгилайдиган кўрсаткичдир.\nКонверсия кўрсаткичи (Conversion Rate) – муайян бир қадамни амалга оширган истеъмолчилар улуши (харид бўлиши шарт эмас).\nҲаракатлараро маркетинг (Cross-Channel Marketing) – бир хабарни бир нечта оммавий ахборот воситаларида, масалан, веб-сайтда ва ташқи рекламаларда тарғиб қиладиган маркетинг стратегияси.\nБуюртма тушунчаси (Customer Insight) – маркетологлар ўз хабарларининг долзарблигини ошириш сизнинг мақсадли аудиториянгиз хатти-ҳаракатларининг умумий кўриниши.\n• Харидор саёҳати – маҳсулотингизни сотиб олиш учун потенциал мижознинг йўли. Бу ташкилот билан барча истеъмолчиларнинг ўзаро муносабатларини ўз ичига олади.\n• Демография – аҳолининг статистик хусусиятлари.\nҚатъий таклиф (Hard Offer) – харидни амалга оширишни талаб қиладиган маркетинг таклифи. Кўпинча қатъий таклиф доирасида пулни маҳсулот тақдимотигача киритиш талаб этилади.\nKPI (самарадорликнинг асосий кўрсаткичлари) – сизнинг ташкилотингиз мақсадларни амалга ошириш учун тўғри йўлни таъминлашга ёрдам берадиган ўлчовли маълумотлар.\nҲаётий айланиш босқичлари (Lifecycle Stages) – мақсадли аудитория сизнинг таклифингизни қидириш ва кўриб чиқиш жараёнида, шунингдек, сотиб олиш ва сотиб олишдан кейин ўтган босқичлар.\nМашинали ўрганиш (Machine Learning) – сунъий интеллектнинг соҳасидир, унда компьютер вазифаларни қандай бажариш кераклигини ўргатади ва тўпланган тажриба туфайли яхшиланади.\nМаркетинг карнайи – cизнинг потенциал мижозингизнинг йўлини, ҳар бир қадамини уни сотиб олишга яқинлаштиради.\n• Маркетинг тренди – турли саноат соҳаларида маркетологлар томонидан фойдаланиладиган машҳур стратегия ёки тактика.\nБозор сегменти – сизнинг мақсадли аудиториянгизга ўхшаш хусусиятларга асосланиб бўлинадиган гуруҳлар.\nМаркетинг тадқиқотлари (Marketing Qualified Lead) – сизнинг маҳсулотингизга қизиқиш билдирган потенциал мижозлар, маркетинг бўйича жамоа улар сотиш бўйича мутахассислар билан мулоқотга тайёр эканликларини ҳисоб-китоб қилишади.\nЭгалланган бозор – бир компания ёки маҳсулотга йўналтирилган саноат сектори.\n• Мақсад – бизнесингиз интилаётган нарса.\n• Ҳар тамонламали маркетинг (Omnichannel) – бир неча каналда тарғиб қилиш.\n• Оғриқли нуқталари (Pain Points) – маҳсулотингиз ёки хизматингиз киритиладиган мақсадли бозорингиз дуч келадиган муаммолар.\nROI (инвестицияларнинг қайтарувчанлиги) – юргизиш учун сарфланган ҳар бир доллардан ишлаб топилган пул.\nСтратегия – ташкилотнинг барча мақсадларини бирлаштирган батафсил режа ва уларга эришиш йўлларини тавсифлаш.\nТактикалар – бизнес мақсадларига эришиш учун фойдаланиладиган маркетинг ишлари.\n• Мақсадли аудитория – сизнинг компаниянгиз жалб қилишни истаган бир гуруҳ одамлар, маркетинг жамоаси уларни энг яхши харидорлар деб топди.\n13 та SMM атамалар\nИжтимоий тармоқлар доимий равишда ривожланмоқда. Ҳар бир маркетолог билиши шарт бўлган SMM дунёсидан 13 та атамани келтирамиз.\nАлгоритм – ижтимоий тармоқлар фойдаланувчиларга энг долзарб хабарларни кўрсатиш учун фойдаланадиган ички тартиблаштириш жараёни.\nИштирок даражаси (Engagement Rate) – сизнинг контентингиз билан фаол мулоқот қилаётган абонентларнинг нисбати. Қуйидаги формуладан фойдаланиб ҳисоблаб чиқилади: Иштирок этиш = обуначиларнинг умумий сони / контент билан ўзаро таъсирларнинг умумий сони * 100.\nОбуначилар / мухлислар – сизнинг брендингиз саҳифасига обуна бўлган ижтимоий тармоқлар фойдаланувчилари.\nҲэштег – # рамздан кейин бир ибора бу постнинг мавзусини акс эттиради ва унинг қидирувини соддалаштиради.\nАвторитет (Influencer) – потенциал мижозларингиз обуна бўлган ижтимоий тармоқларда машҳур бўлган шахс сизнинг маҳсулотни тарғиб қилишга ёрдам беради.\nКўришлар (Impressions) – фойдаланувчиларнинг янгиликлар тасмалари таркибидаги контентингизни кўриш сони.\nЯнгиликлар тасмаси (News Feed) – фойдаланувчининг обуначилиги ва унинг дўстлари ҳақидаги маълумот асосида яратилган ижтимоий тармоқдаги хабарлар рўйхати.\nҚамраб олиш (Reach) – бир постни кўрган одамларнинг умумий сони.\nРеакциялар / лайклар – пост ёққани ёки ёқмагани учун қолдириладиган белги.\n• Ижтимоий маъқуллаш (Social Proof) – бу фойдаланувчиларнинг кўпчилиги маҳсулот ёки контентга ишонган, кўпчилик одамлар ундан фойдаланган ёки кўп фойдаланувчилар ёёкани учун ижтимоий ва психологик ҳодисадир (улар айни пайтда лайк қўйишади, улашишади ва обуна бўлишади).\nОвознинг улуши (Share of Voice) – Сизнинг брендингиз билан рақобатчиларга алоқадор муайян ҳудудда қилинадиган муҳокамалар улуши.\nИжтимоий тармоқларда акция – бир хабарга асосланиб юборилган туркум постлар, фойдаланувчиларни ҳаракатга ундаш.\nФойдаланувчи томонидан яратилган контент (User-Generated Content, UGC) – бренд ихлосмандлари маҳсулотингиз ёки хизматингиз ҳақида яратган контент.\nИнтернет-маркетингнинг 15 та атамаси\nИнтернет-маркетинг яқинда пайдо бўлган, аммо ҳозирда тўлиқ саноатга айланган. Бу соҳадаги энг муҳим атамалар қуйида келтирилган.\nРад этишлар кўрсаткичи (Bounce Rate) – битта саҳифани кўргандан кейин сайтни тарк этган фойдаланувчилар сони.\n• Чат бот (Chat Bot) – сизнинг мижозларингиз билан ўзаро алоқада бўлган AI базага асосланган онлайн хизмат. Чат ботлар худди одам билан мулоқотга тақлид қилади.\nEcommerce – онлайн платформалар орқали маҳсулот ва хизматларни сотиб олиш ва сотиш.\nГеймификация (Gamification) – истеъмолчиларнинг ўйин стратегиясидан фойдаланган ҳолда сотиб олишлари мумкин бўлган маркетинг услуби.\nГеотаргетинг (Geo-Targeting) – мижозлар жойлашган жойга асосланган контентни аниқлаш.\nЛидларни тайёрлаш (Lead Nurturing) – маркетинг карнайи орқали потенциал мижозларни йўналтириш ва уларни харид қилишга руҳлантириш.\nЛидларни баҳолаш (Lead Scoring) – потенциал мижозлар сотиб олиш эҳтимоли асосида рейтингларини тайёрлаш жараёни.\nТўғридан–тўғри трансляция (Livestream) – ижтимоий тармоқларда бир ҳодисани ёзиб, эфирга узатадиган тадбир-маркетинг тактикаси.\nМаркетингни автоматлаштириш – фойдаланувчиларга ўзларининг ҳаракатларига ва улар билан қандай алоқа ўрнатганлигига қараб, контентларни мазмунли ва автоматик тарзда юбориш жараёнидир.\nМобил маркетинг – контентнинг мобил қурилмаларда осон кўриниши учун қайта ташкил этиладиган интерактив реклама ҳаракати.\nNPS (содиқлик индекси ёки Net Promoter Score) – мижозлар тажрибаси ва бренд билан алоқаларини баҳолаш воситаси.\nПодcаст (Podcast) – муайян жой, мавзу ёки соҳага бағишланган аудио шоулар серияси.\nUX (User Experience ёки фойдаланувчи тажрибаси) – сайт билан ўзаро муносабатларда пайдо бўлган ташриф буюрувчиларнинг ҳиссий муносабати ва реакциялари.\nUI (User Interface ёки фойдаланувчи интерфейси) – бу сайт билан ўзаро алоқада фойдаланиладиган, масалан, очиладиган меню, тугма ва ҳоказо.\nUSP (Unique selling proposition ёки ноёб савдо таклифи) – бу компаниянинг рақибларидан ажратиб турадиган марказий таклифидир.\nSEO ва пулли қидиришнинг 19 атамаси\nSEO ва пулли қидириш – таниқли аудиторияга мазмунини оширишга ёрдам берадиган таниқли маркетинг усуллари. Қидирув моторлар билан ишлашда сиз қуйидаги шартларни билишингиз керак.\nCTR (кликабеллик) – умумий одамларнинг сони ва ҳавола бўйича ўтишлар сони.\nCRO (конвертация кўрсаткичларини оптималлаштириш) – сайтингизга ташриф буюрадиган ва кейинроқ айланадиган мижозларнинг фоизини оширишга қаратилган тактика.\nДомен машҳурлиги (Domain Authority) – бутун сайтни тартиблаштиришдаги муваффақиятни башорат қилувчи қидирув тизимларининг метрикаси.\nКирувчи линк (Inbound Link) – бошқа ресурс томонидан сизнинг сайтингизга ҳавола бериш.\nКалит сўз – категориялар бўйича қидирув натижалари таркибини тақсимлаш учун фойдаланиладиган атама.\nОчилиш саҳифаси (Landing Page) – одатда пулли ва реклама трафиги йўналтирилган алоҳида савдо саҳифаси.\nКенгайтирилган калит сўз ибораси (Long Tail Keyword) – муайян маълумотларни қидириш учун ишлатиладиган калит сўзлар туркумидир.\nМета таъриф (Meta Description) – қидирув натижаларида саҳифангизга ҳавола остида кўрсатиладиган HTML элементи. Бу сизнинг саҳифангиз нима ҳақида эканлигини билдиради ва тавсиф 320 белгидан ошмаслиги керак.\nNo-Follow ҳаволаси – ташқи ҳавола орқали авторизацияни мақсадли манбага узатмаслик кераклигини айтадиган HTML элемент.\nСаҳифа оптималлаштириш (On-page Optimization) – cаҳифани тартибини такомиллаштириш учун саҳифа элементларини ном теглари, мета тавсифи ва бошқалар сифатида ўзгартириш.\nОрганик трафик – сайтга реклама ёки пуллик контент орқали эмас, балки органик қидирув натижалари бўйича келган фойдаланувчилар.\nСаҳифаларни кўриш (Page Views) – Сизнинг саҳифангизнинг кўриш сони.\nСаҳифалар машҳурлиги (Page Authority) – сайтнинг бир саҳифанинг рейтингини муваффақиятли баҳолаш тизими.\nPPC (pay-per-click) – бу компания ўз ресурсини эълон қилиб, ҳавола бўйича ҳар бир ўтишга пул тўлайдиган маркетинг усулидир.\nТаъсирчан дизайн (Responsive Design) – сайт мазмуни ташриф буюрувчи фойдаланадиган қурилмага автоматик мослаштирадиган веб-дизайннинг тури.\nТег Title (сарлавҳа) – сизнинг саҳифангиз нима ҳақидалигини қидириш механизмларига ва фойдаланувчиларга айтадиган HTML элемент. Сарлавҳа узунлиги 70 белгидан ошмаслиги керак. Айнан шу ҳавола номлаш учун ишлатилади.\nSlug – қидирув тизимининг бир постни бошқасидан фарқланишига ёрдам берадиган URL қисми. Бу ўзига хос веб-саҳифалар харитасидир.\nSchema Markup – фойдаланувчини ҳавола орқали киришига руҳлантирувчи қидирув натижаларига қўшимча мета маълумотлар киритишнинг бир усули.\nНоёб ташриф буюрувчи – муайян вақт ичида камида бир марта маълум саҳифани очган сайтга ташриф буюрувчи. Ноёб меҳмонлар IP орқали аниқланади.\nЭлектрон почта-маркетингининг 15 та атамаси\nЭлектрон почта-маркетинги мавзуларини муҳокамасида сизга нотаниш атамалар учраяптими? Уларнинг маъносини ўрганиш вақти келди.\nА / Б тестдан ўтказиш – энг самарали вариантни аниқлаш учун хабарларнинг икки версиясини юбориш.\nCASL (Canadian anti-spam legislation) – фақат олувчининг розилиги билан электрон хабарларни юбориш мажбуриятини олган компаниянинг қарори.\nCPO (Clicks Per Open) – ҳар бир очиқ хабар орқали ўтиш улуши.\nБелгиланган IP (Dedicated IP) – сайтга ташриф буюрувчи фойдаланадиган қурилмани аниқловчи ноёб интернет манзил.\nESP (Email service provider) – электрон почта провайдери, масалан, Gmail, Yandex, Mail ва бошқалар.\nHard Bounce – кўрсатилган электрон почта манзили мавжуд эмаслиги сабабли, жўнатувчига қайтарилган электрон хабар (ёки сизни қабул қилган киши сизни блоклаган).\nРўйхатни сегментация қилиш – электрон почта рўйхатини маълум тоифаларга ажратиш усули. Ҳар қандай индикаторлар, масалан, демографик маълумотлар, ҳаракатлар ва бошқалар асос бўлиши мумкин.\nКўп ўлчовли тест (Multivariate Testing) – энг муҳимини аниқлаш учун бир хил хабарнинг турли форматларини тест қилиш усули. А / В тестларидан фарқли ўлароқ, бу ерда битта элемент эмас, балки бир вақтнинг ўзида бир қанчаси ўзгаради.\nОчилиш кўрсаткичи (Open Rate) – хабарингиз бир почта рўйхатида очилган вақт.\nОчишнинг давомийлиги (Open Length) – хабарни фойдаланувчи томонидан хабарни очганидан то ёпгунига қадар ўтган вақт.\nПрехедер (Pre-header) – хабар очилгунига қадар кўрсатиладиган мавзудан сўнг қисқача тушунтириш.\nСпам-фильтр (Spam Trigger) – спамга тушишига сабаб бўладиган электрон почта хабаридаги сўзлар. Бироқ, бундай триггерларнинг чиқариб юборилиши мактубингиз қабул қилинишига кафолат бермайди.\nЮборувчининг баҳоси (Sender Score) – унинг хабарлари қабул қилувчининг қутисига тушиб қолиш эҳтимоли асосида ташкилотнинг тавсифи.\nSoft Bounce – юборилган хабар, лекин очилгунча жўнатувчига қайтиб келди. Бунинг сабаби, қабул қилувчининг кириш папкаси тўла ёки хабар тармоқ администратори томонидан рад этилган бўлиши мумкин.\nМавзу (Subject Line) – контентингиз мазмуни ҳақида гапирадиган хабарингиздаги сатр.\nКонтент–маркетингнинг 16 та атамаси\nКонтент-маркетинг – блог юритишдан кўра кўпроқ нарсани англатади. Бу қийин стратегия, агар тўғри ишлатилса, брендингизнинг муваффақияти учун калит бўлиши мумкин. Энг муҳим атамаларни тушуниш янги йўналишни ривожлантиришни осонлаштиради.\nAbove the Fold – очилганида экранда пайдо бўлган веб-саҳифанинг биринчи қисми. Бундан ташқари, у браузер ойнасининг чегара остидаги экраннинг ёки саҳифанинг юқори қисмидаги 600 пикселлик майдоннинг бир қисми бўлиши мумкин.\nҲамкорликдаги маркетинг (Affiliate Marketing) – икки компания орасидаги келишувга кўра, биттаси контент ёки маҳсулотни тарғиб қилади, иккинчиси маълум бир чегирмани тақдим этади.\nБрендли контент – учинчи томон ресурсларида эълон қилинадиган яратилган бренд контенти.\nКейс-тадқиқот (Case Study) – муайян мавзуни ёки ташкилотни батафсил ўрганиш жараёни. Кўпинча у «Қандай қилиб» ва «Нима учун» деган саволларга жавоб беришга чақирилади.\nНазорат қилинадиган контент (Curated Content) – бренд платформаларида нашр этилган тармоқдаги контент.\nКонтентни бошқариш тизими (CMS) – фойдаланувчиларга контент яратишда ва уни онлайн режимда бошқаришда ёрдам берадиган дастур, масалан, WordPress, Drupal.\nДинамик контент (Dynamic Content) – фойдаланувчилар ҳаракатларига боғлиқ равишда автоматик равишда ўзгарадиган контент.\nЭлектрон китоб – рақамли форматдаги китоб. Маркетологлар уларни маълум бир ҳудудда обрўни мустаҳкамлаш учун нашр этадилар.\nНашрлар тақвими (Editorial Calendar) – маркетологларга нашр этилган контентни кузатишига ёрдам берадиган тақвим, шунингдек келажакдаги постлар вақти ва санасини режалаштиради.\nДоимий яшил контент (Evergreen Content) – узоқ вақтдан бери долзарб бўлиб келаётган контент.\nInbound-маркетинг – маркетинг стратегиясидир, унда мижозларни сафарнинг ҳар бир босқичида фойдали ва мазмунли контентга жалб этилади.\nНатив реклама (Native Advertising) – сайтнинг визуал дизайнини кўчирадиган ва табиий контент шаклини олган реклама.\nМикросайт – мавзуга доир брендли контент учун иккинчи даражали сайт.\nTOFU, MOFU, BOFU – ўранинг юқори (top), ўрта (middle) ва пастки (bottom) тармоқлари.\nВирусли контент – тўсатдан жуда машҳур бўлиб кетадиган истаган контент.\n«Оқ» китоб (White Paper) – маълум бир позицияни ифодаловчи ёки мақсадли аудитория муаммосини ҳал қилувчи ҳужжат.\nЭнди сиз энг муҳим маркетинг атамаларини биласиз. Бироқ, бу саноат доимо ривожланиб бораётганини, сўнгги тенденцияларни кузатиб боришини унутманг!


БМТ ҳисоботи: Сурияда камида 26 кимёвий ҳужум амалга оширилган\n00:29 / 11.04.2017\nБМТ инспекторлари Сурияда 2013 йилдан буён 26 кимёвий ҳужумни қайд этишган. "Буларнинг 20 таси учун Башар Асад режими жавобгар. Қолган ҳужумлар ташкилотчилари эса аниқланмаган". Суриядаги воқеаларни ўрганиш бўйича Халқаро мустақил комиссия баёнотига асосланган "Анадолу" агентлиги шу ҳақида хабар берди.\nБМТнинг Женевадаги идораси баёнотида Сурияда кимёвий қуролни қўллаш орқали амалга оширилган ҳужумлар рўйхати чоп этилди.\nМанбага кўра, 2013 (5 марта), 2014 (8), 2016 (11) ва 2017 (2) йилларда тақиқланган қурол қўлланган ҳужумлар қайд этилган.\nБМТда таъкидланишича, кимёвий ҳужумлар сони бундан-да кўп бўлиши мумкин.\n"Анадолу"нинг маълум қилишича, жорий йилнинг 4 апрель куни Асад режими томонидан кимёвий қуролнинг қўлланилиши натижасида Идлиб провинциясидаги Хан Шайхун шаҳарчасида 100 дан зиёд тинч аҳоли ҳалок бўлган, 500 киши жароҳат олган, буларнинг аксариятини болалар ташкил қилган.


АҚШ президенти Афғонистонга сафар қилди\n01 июл 2022, Тошкент вақти: 03:40\nЯкшанба куни АҚШ президенти Барак Обама Афғонистонга сафар қилди.\nПрезидент Бағрамдаги ҳарбий-ҳаво базасида қарийб 2500 америкалик ҳарбий хизматчи билан учрашиб, улар олдида чиқиш қилди.\n- Олдинда бизни оғир кунлар кутмоқда. Балки қўлга киритганимиз баъзи муваффақиятларни бой берармиз ҳам. Ахир бизга қарори қатъий душман қарши турибди. Бироқ биз шуни ҳам биламизки, АҚШ ҳеч қачон ярим йўлда тўхтаб қолмайди, бошлаб қўйган ишини чала ташлаб кетмайди, деди Барак Обама.\nКобулга етиб бориши биланоқ АҚШ раҳбари Афғонистон президенти саройига йўл олди. Президент Карзай билан сўзлашувлар чоғида Обама ҳамкасбини коррупцияга ва наркотиклар савдосига қарши курашни кучайтиришга даъват қилди.\nАҚШ олий бош қўмондонининг Афғонистонга ташрифи бир неча соатгина – 5-6 соат давом этди.


Тадбирга Фарғона Давлат университети ўқитувчиси. профессор Сиддиқ Мўминов таклиф этилди. Кечада шунингдек Фарғона санъат коллежи ўқитувчи ва ўқувчилари, АКМ фойдаланувчилари ва ходимлари иштирок этдилар.\nАтоқли ўзбек шоири ва жамоат арбоби. У ҳозирги ўзбек шеъриятида инсон қалбидаги мураккаблик ва зиддиятларни теран, ҳаққоний ўзига хос бетакрор куйлаган улкан ижодкордир. Абдулла Орипов ҳозирги ўзбек шеъриятига янгича бадиий тафаккур йўналишини олиб кирди. У туб моҳияти билан Яссавий, Навоий, Бобур, Чўлпон, Ғафур Ғулом сингари ижодкорлар бадиий анъаналарининг давомчисидир.\nКечада Абдулла Ориповнинг ҳаёти ва ижодий фаолияти ёритилган ҳужжатли фильм намойиш этилди. Санъат коллежи ўқитувчилари ва ўқувчилари томонидан тайёрланган Абдулла Орипов асарлари асосида саҳна кўринишлари ва ижро этилган қўшиқлар тадбирга янада файз бағишлади. Тадбир давомида кутубхонанинг доимий китобхонларидан Г. Аҳмедова, М. Кургонбоев адибнинг шеърларидан ўқиб бердилар.


2020/21 ўқув йили учун тўлов-контракт миқдорлари ўзгаришсиз қолдирилиши кутилмоқда. Бу ҳақда Олий ва ўрта махсус таълим вазирлиги матбуот котиби маълум қилди, деб хабар бермоқда Kun.uz мухбири.\nОлий ва ўрта махсус таълим вазирлиги жорий ўқув йилида контракт миқдорини оширишни режалаштирмаяпти. Бу ҳақда Kun.uz мухбири билан суҳбатда вазирлик матбуот хизмати раҳбари Фарҳод Бабашев айтиб ўтди.\nМухбир вазирлик вакилига: «Кузги семестрда ўқиш масофадан ташкил этилса ёки айрим курсларда ўқиш сентябрдан эмас, октябр ойидан бошланса, контракт нархи ҳам шунга мос тарзда камайтириладими?» дея савол билан мурожаат қилди.\nФарҳод Бабашев дастлаб пандемия муносабати билан эълон қилинган карантин чекловлари даврида ОТМларнинг барча профессор-ўқитувчи ва ходимларига белгиланган тартибда иш ҳақлари ва меҳнат таътил пуллари ўз вақтида тўлиқ, жумладан талабаларга стипендия тўловлари ҳам амалдаги норматив ҳужжатлар асосида тўлаб келинаётганини таъкидлади.\n«Бу борада талабаларга профессор-ўқитувчилар 2020 йилнинг 1 апрелидан бошлаб, масофавий иш режимига ўтган ҳолда тасдиқланган фан дастурлари асосида белгиланган дарсларни онлайн кўринишида ўтиб келмоқда.\nОТМлар талабаларга масофавий (онлайн) таълим бериш жорий этилгани муносабати билан уни ташкил этиш ва моддий базасини яратишга қўшимча маблағлар сарфламоқда.\nБундан кўриниб турибдики, амалдаги базавий тўлов-контракт миқдори, ўқитишнинг ҳақиқий харажатларига нисбатан кам (бугунги кунда харажатларнинг 69 фоизини қопламоқда холос) белгилангани сабабли тўлов-контракт миқдорларини камайтиришнинг имкони мавжуд эмас», – деди у.\nБабашевнинг қўшимча қилишича, коронавирус пандемияси туфайли фуқароларнинг иқтисодий жиҳатдан қийин аҳволга тушиб қолганини инобатга олган ҳолда вазирлик 2020/21 йилги ўқув мавсумида талабаларнинг тўлов-контракт миқдорида ўзгариш қилишни режалаштирмаяпти.\n«Бу борада тегишли ҳужжат яқин кунларда ОАВга эълон қилинади. Шу ҳужжатда батафсил барчасини кўришингиз мумкин», – дея вазирлик мутасаддиси сўзларини келтирмоқда Kun.uz мухбири.\nНомдор стипендияларни беришдаги коррупция ва қариндош-уруғчилик бўйича жиддий текширувлар бошланади — вазир\n01:38 / 11.02.2021


Маҳалламиз оқсоқоллигига кимни сайлаймиз? - zarnews.uz\nМаҳалламиз оқсоқоллигига кимни сайлаймиз?\nФуқаролар йиғини раиси сайловини ўтказиш ва ташкил этишга кўмаклашувчи вилоят комиссияси аъзолари Пахтачи туманининг Ободон ва Нурафшон маҳаллаларида маҳалла оқсоқоллигига сайлов ўтказиш тартиблари хусусида семинар ташкил этди.\nТадбирларда туман адлия бўлими мутахассислари, маҳалалардаги ишчи гуруҳи аъзолари ҳамда аҳоли вакиллари иштирок этди. Туман адлия бўлими бошлиғи Э.Давронов, комиссия аъзолари Президентимиз томонидан маҳалла институти мавқеи, маҳалла раисининг мақомини ошириш бўйича қабул қилинган фармонлари мазмун-моҳияти, сайловни ташкил этиш ва ўтказишнинг ҳуқуқий асосларига доир тушунчалар беришди.\n- Маҳалламизда 2 минг 300 дан зиёд аҳоли истиқомат қилади, - дейди Ободон маҳалласининг сайлов бўйича ишчи гуруҳи раҳбари Сафар Яхшибоев. - Сайлаш ҳуқуқига эга 1251 нафар фуқаро орасидан 180 нафар сайловчи рўйхатини шакллантирдик. Шу давргача уч марта маҳалла кенгаши йиғилишини ташкил этиб, раисликка уч нафар номзодни тавсия этдик. Кўрсатган номзодларнинг икки нафари республика ишчи гуруҳи суҳбатидан ўтолмади. Ҳозирда яна уч нафар номзодни тавсия қилиб, ҳужжатларини тайёрладик. Бугунги семинар давомида эса сайловни шаффоф ўтказиш бўйича зарур кўникмаларга эга бўлдик.\nТеглар: маҳалла оқсоқоли


Россия бош вазири Дмитрий Медведев давлат ва муниципал эҳтиёжлар учун харидларда хориж дастурий таъминоти иштирокини тақиқлаш бўйича қарорни имзолади. Мазкур ҳужжат Россия ҳукумати сайтида эълон қилинди, дея хабар беради «Газета.ru».\n«Ҳужжатга биноан хорижий давлатларда ишлаб чиқарилган дастурий таъминотни давлат ва муниципиал эҳтиёжлар учун харид қилишга тақиқ ўрнатилмоқда», — дейилади қарорга илова қилинган маълумотномада.\nҲукумат қарорига кўра, буюртмачилар Россияда ишлаб чиқарилган дастурий таъминот билан чекланишга мажбур, бироқ зарур функциялар ва техник шартларга эга дастурий таъминот мамлакатда бўлмаган ҳолатлар бундан мустасно.\n11:13 Хакер ота-онасининг компьютерига вирус туширган фирибгарлардан қасос олди\n00:16 Blackberry смартфон ишлаб чиқаришдан тамоман воз кечди\n12:55 Apple қароқчиликка қарши дастурий таъминотдан рухсатсиз фойдаланишда айбдор эмас деб топилди


ПРЕЗИДЕНТ КОРОНАВИРУС ПЕНЕН БАЙЛАНЫСЛЫ ЖАҒДАЙ БОЙЫНША ХАЛЫҚҚА МҮРӘЖАТ ЕТТИ – Қарақалпақстан Республикасы Жоқарғы Кеңеси\n1 Август 2021 21:08:26\nПРЕЗИДЕНТ КОРОНАВИРУС ПЕНЕН БАЙЛАНЫСЛЫ ЖАҒДАЙ БОЙЫНША ХАЛЫҚҚА МҮРӘЖАТ ЕТТИ\n07.04.2020 10:06:50 605 Әҳмийетли, Жаңалықлар\tБаспаға шығарыў Жүклеп алыў\nӨзбекстан Республикасы Президенти Шавкат Мирзиёевтиң басшылығында 3-апрель күни коронавирус пандемиясы келтирип шығарған кризиске қарсы гүресиў шараятында исбилерменликти қоллап-қуўатлаў мәселелери бойынша видеоселектор мәжилиси өткерилди.\nДодалаўларға өтиўден алдын мәмлекетимиз басшысы және бир мәрте халқымызға мүрәжат етти:\n– Бүгинги күнде пүткил дүнья, инсаният қыйын дәўирди бастан өткермекте. Мәмлекетимизде эпидемиологиялық жағдайды сапластырыў, халықтың саламатлығын ҳәр тәреплеме қорғаў ушын барлық илажлар көрилмекте.\nТилекке қарсы, көрсетилген медициналық жәрдемге қарамастан, елимизде усы кеселликке шалынған наўқаслардан екеўи қайтыс болды. Олардың шаңарақ ағзалары ҳәм жақынларына өз атымнан, пүткил халқымыздың атынан терең кеўил билдирип, сабыр-тақат ҳәм шыдамлылық тилеймен.\nБүгинги күнде мәмлекетимизде 100 мың адам карантинге алынған. Сондай-ақ, сырт елден 13 мыңға шамалас пуқара алып келинип, олар да толық карантинге алынды. Ташкент ўәлаятында 10 мың адамды қабыл етиўге мөлшерленген карантин зонасы қурылмақта. Оның дәслепки бир бөлегине сырт елден келген 2 мың 200 ден аслам пуқараларымыз жайластырылды.\nЗәнгиата районында 10 мың орынлық 2 вирусология емлеўханасы қурылмақта. Жақын күнлерде усы емлеў орайларындағы 2 мың орын иске түсириледи. Ҳәзирги күнге шекем 245 мың тест, 700 мың қорғаныў қураллары алып келинип, емлеў орайларына жеткерилди. Бул жумыслар және даўам еттирилмекте.\nДиагностика, емлеў, карантин жумысларын Жәҳән денсаўлықты сақлаў шөлкеминиң усыныслары ҳәм алдынғы сырт ел тәжирийбелерине сүйенип әмелге асырмақтамыз. Сондай-ақ, Қубла Кореядан тәжирийбели шыпакерлер келип, наўқасларды емлеўде қатнаспақта. Жақын күнлерде бир топар қытайлы қәнигелер де жетип келиўи күтилмекте. Буннан тысқары, врачларымыз сырт елли кәсиплеслери менен тиккелей видеобайланыста болып, күнделикли тәжирийбе алмаспақта.\nАтап өтиў керек, әмелге асырылып атырған системалы илажларымыз, әлбетте, өз нәтийжесин бермекте. Кеселликке шалынғанлардың 25и толық емленип, реабилитацияға өткерилди.\nПурсаттан пайдаланып, бул гүрестиң алдынғы қатарларында шын мәнисинде мәртлик ҳәм ерлик көрсетип атырған жанкүйер ҳәм уллы шыпакерлеримизге терең миннетдаршылық билдиремен.\nПайда болған жағдайды дурыс түсинип, бизди белсене қоллап-қуўатлап атырған халқымызға, әзиз ўәтанласларымызға рахмет айтаман.\nСоның менен бирге, қанша ескертиў ҳәм түсиник жумысларына қарамастан, орынларда карантин қағыйдалары бузылып атырғанын өкиниш пенен атап өтиў керек.\nҲәзирге шекем 22 мыңнан аслам әне усындай жағдай анықланды, 330 адам карантин аймағын таслап кеткен. Карантин ўақтында айырым жуўапкершиликсиз шахслар 24 түрли ғалабалық мәресимлер өткергенин ҳеш ақлап болмайды. Пүткил халқымыздың өмирине қәўип салып атырған бундай орынсыз ислерге кескин илажлар көриледи.\nКоронавирус тарқап кетпеўи ушын мәмлекет барлық илажларды көретуғынлығын исендирип айтаман. Бирақ усы сынақлы ўақытларда ҳәр бир өзбекстанлы, ҳәр бир уйым, жәмийетшилик ўәкиллери аўызбиршиликли түрде ҳәрекет етиўимиз керек. Кеселликти мәҳәллемизге, үйимизге, шаңарағымызға алып кирмеў ушын ең биринши өзимиз жуўапкермиз.\nАйырым мәмлекетлерде жоқары гигиенаға тийкарланған күнделикли турмыс тәризи, миллий дәстүрлер бул кеселликти жеңиўде оғада әҳмийетли фактор болмақта.\nСоның ишинде, халқы тығыз, қоңсылары менен саўда қатнасықлары оғада раўажланған болыўына қарамастан, Япония вирустиң кеңнен тарқалыўына жол қоймады.\nқәнигелер «япон феномени»н олардағы өзине тән сәлемлесиў, жеке аралықты сақлаў, тез-тез кийим алмастырыў, бет-қолын жуўыў, дурыс аўқатланыў, белсенди турмыс тәризи ҳәм спорт сыяқлы 13 қағыйда ҳәм үрп-әдетлер сақланып қалғаны менен тийкарламбақта.\nБул болса бизде да бурыннан бар – қолын көкирегине қойып сәлемлесиў, үйине мийман келгенде қолға суў қуйыў, жәмийетлик орынларда аралықты сақлаў, мийўе-овощларды көп пайдаланыў сыяқлы үрп-әдетлеримизди және де беккемлеўди талап етеди.\nСондай-ақ, жәмийетлик орынларда, мәҳәлле ҳәм үйлерде дезинфекция жумысларын турақлы даўам еттириў зәрүр. Барлық кәрханалар ҳәм шөлкемлер ҳәр ҳәптеде өз хызметкерлерин системалы түрде медициналық тексериўден өткерип турыўы зәрүр.\nҲәр қандай қыйыншылыққа қарамастан, өз хызмет ўазыйпасын шын жүректен атқарып атырған аға-инилеримиз, апа-қарындасларымыз, ул-қызларымыздың пидәкерлигин жоқары қәдирлеймиз.\nХалықтың арасында ҳаўлықтыратуғын ҳәм албырататуғын сөзлердиң тарқалыўына улыўма жол қоймаў керек.\nНураний аталарымыз, гөззал аналарымыз өз жанкүйерлиги, сабыр-тақаты, жақсы патиялары менен ҳәммеге ибрат болады, деп исенемен.\nМен бүгинги күнде үй шараятында билим алып атырған студент ҳәм оқыўшы жасларымызға мүрәжат етпекшимен:\nӘзиз перзентлерим, үйде ўақтыңызды бийкар өткермең: Онлайн сабақларды қунт пенен өзлестириң. Китап оқың, билимиңизди арттырың, денетәрбия ҳәм дене шынығыўларын бир күн де қалдырмаң.\nМине, бәҳәрдиң ыссы күнлери де басланды. Бар қыйыншылыққа қарамастан, өмир даўам етпекте.\nФермерлер ҳәм дийқанларымыз, исбилерменлеримиз алдында оғада әҳмийетли ўазыйпалар турыпты.\nӘлбетте, ҳәр биримиз күнделикли жумысларымызды қәўипсизлик ҳәм санитария қағыйдаларына толық әмел еткен ҳалда даўам еттириўимиз зәрүр. Себеби бүгин жоғалтқан имканиятларымызды ертең тиклеў қыйын болады, ўақытты артқа қайтарып болмайды.\nПандемияны тоқтатыў ушын пүткил дүнья халықлары қатары биз де айрықша изленистемиз. Адамларымыздың дәраматлары азайып кетпеўи ушын, кәрханаларымыз турақлы ислеўи ушын барлық режелерди көрип атырмыз.\n19-март күни пандемияның экономикамызға унамсыз тәсирин жумсартыў бойынша биринши гезектеги илажлар ҳаққында пәрман қабыл еткен едим. Ҳүкимет ҳәм жергиликли ҳәкимликлер орынларда бул илажлардың орынланыўын тәмийинлемекте.\nМен бүгин, мине, усындай қыйын жағдайда экономикамызды, исбилерменликти белсене қоллап-қуўатлаў ушын және бир әҳмийетли пәрманға қол қойдым. Қаншелли қыйын болса да, бюджеттен үлкен қәрежетлерди талап етсе де, қосымша илажларды көриўге қарар еттим.\nБул пәрманға бола:\nбириншиден, туристлик ҳәм мийманхана жумысы менен шуғылланыўшы исбилерменлер усы жылдың ақырына шекем жер ҳәм мүлк салықларын төлеўден азат етиледи. Оларға социаллық салық ставка ҳәзирги 12 проценттен 1 процентке түсириледи. Бул жеңилликтен тараўда хызмет көрсетип атырған мыңнан аслам субъектлер пайдаланыў имканиятына ийе болады.\nЕкиншиден, карантин дәўиринде өз жумысын тоқатыўға мәжбүр болған жеке тәртиптеги исбилерменлерге дәрамат салығы ҳәм социаллық салықты есаплаў тоқтатылады. Бул жеңиллик дерлик 150 мың жеке тәртиптеги исбилерменге үлкен жәрдем болады.\nҮшиншиден, түсими өткен айға салыстырғанда 50 процентке азайған киши бизнес субъектлерине айланыстан алынатуғын салық, жер салығы, мүлк салығы, социаллық салық ҳәм суў салығын төлеў мүддети усы жыл 1-октябрьге шекем кешиктириледи. Исбилерменлер бул жеңилликлерден салық уйымын үйинен турып хабардар етиўи мүмкин.\nТөртиншиден, усы жыл 1-апрельден баслап юридикалық тәреплердиң тәбийғый газ ҳәм электр энергиясы ушын алынатуғын төлем миннетлемеси әмелдеги 100 проценттен 30 процентке түсириледи.\nБесиншиден, Исбилерменлик жумысын қоллап-қуўатлаў мәмлекетлик қоры тәрепинен жәрдем бериў көлеми және де кеңейтиледи.\nҲәзирги күнде исбилермен алған кредит ставкасы 24 процентке шекем болғанда оның 8 процентин қор қаплап беретуғын еди. Енди кредит ставкасы 28 процентке шекем болғанда да оның 12 процентин мәмлекет қаплайды.\nБул ушын исбилерменлердиң 3 триллион сумлық кредитлериниң процентин қаплаўға қордан қосымша 400 миллиард сум қаратылады. Қор бир исбилерменниң тек ғана бир жойбарына кепиллик бериўи бойынша шеклеў де енди бийкар етиледи.\nИнтизамлы ҳәм исенимли исбилерменлерге кредиттиң 75 процентине қор кепиллик береди (бүгинги күнде 50 процент). Кепиллик суммасының жоқары шеги де 8 миллирад сумнан 10 миллиард сумға арттырылады.\nАлтыншыдан, қыйын жағдайдағы кәрханалар, жеке тәртиптеги исбилерменлер ҳәм халықтың 12 триллион сумлық кредит мәжбүриятының мүддети созылады.\nСондай-ақ, бүгин аўылларда көплеген жумыс орынларын шөлкемлестирип, енди аяққа турып атырған пахта-тоқымашылық кластерлерин қаржылай қоллап-қуўатлаў бойынша да өз-алдына қарарға қол қойдым. Олардың 2019-жылда пахта жетистириў ушын алған кредитлерин қайтарыў мүддети 1-октябрьге шекем созылады.\nЖетиншиден, халықты, әсиресе, оның социаллық қорғаўға мүтәж қатламын қоллап-қуўатлаў бойынша бир қатар илажлар белгиленбекте.\nСоның ишинде, усы жылдың ақырына шекем ун, өсимлик майы, гөш ҳәм сүт өнимлери, қумшекер, гигиена қураллары сыяқлы тийкарғы тутыныў товарларын импорт етиўде бажыхана бажы ҳәм акциз салығы өнидирилмейди.\nСондай-ақ, усы жыл март-июнь айларында мүддети тамамланатуғын балалы шаңарақларға напақа, бала тәрбиялаў напақасы ҳәм материаллық жәрдемлерди төлеў ушын қосымша мүрәжат ҳәм ҳүжжетлер талап етилмейди. Олар автомат тәризде 6 айдан 1 жылға шекем созылады. Усы дәўирде басқа да мүтәж шаңарақларға да усындай напақалар тайынлаў даўам еттириледи.\nБул илажлар арқалы және 120 мыңнан аслам кем тәмийинленген шаңарақларды қамтып аламыз (ҳәзирде 600 мың).\nКарантин дәўиринде жалғыз кекселер ҳәм майыплығы болған шахсларға 18 түрдеги тийкарғы азық-аўқат ҳәм гигиена товарлары бийпул жеткерип бериледи.\nСегизиншиден, карантин дәўиринде үй шараятында раўажландырыў мүмкин болған жумыс түрлерин және де қоллап-қуўатлаймыз.\nМысал ушын, мәмлекетимизде 28 мыңнан аслам өнермент жумыс ислемекте. Оларға өткен жылы 50 миллион доллар қаржы адыратылды, 12,5 мың жойбар шеңберинде өнерментлер 75 мыңнан аслам жаңа шәкиртлерди таярлады.\nБул тараў ушын усы жыл және 50 миллион доллар қаржы қаратылмақта. Жаратылып атырған бундай шараятлар өнерментлер ушын үлкен имканият болып есапланады.\nҲүрметли өнерментлер: Сизлердиң мийнетиңиз, жаңа басламаларыңыз ҳәзирги ўақытта халық бәнтлигин тәмийинлеўге, әлбетте, мүнәсип үлес қосады.\nИсбилерменлер, өнерментлер ҳәм фермерлеримиз, кәрханалардың басшылары берилген бул жеңилликлерден нәтийжели пайдаланыўы керек.\nЕң тийкарғысы, орынларда стандарт емес шешимлерди излеп, өндирис көлемлери ҳәм жумыс орынларын сақлап қалыў, кәрханалардың жумысын даўам еттириў зәрүр.\nУсы норма тийкарында ўәлаят, район (қала) сектор басшылары, экономикалық комплекс уйымлары өзлериниң жумыс режелерин ҳәм ислеў усылларын қайта дүзип алыўы дәркар.\nЯғный, ҳәр бир басшы кәрханалар, исбилерменлердиң машқаласына айрықша қатнас жасап, оларды шешиўде «тиккелей басқарыў» режимине өтиўи керек.\nӘзиз ўатанласлар, нураний аталар ҳәм гөззал аналар, қәдирли перзентлерим!\nКөпке түскен ҳәм дүнья халқы азап шегип атырған бул қыйын күнлер, әлбетте, өтеди.\nБизиң уллы ҳәм мәрт халқымыз көп әсирлик тарийхта не бир қыйыншылықларды, урыслар ҳәм ашлықларды мәртлик пенен жеңип өткен. Бул сынақтан да мүнәсип өтип алатуғынымызға беккем исенемен.\nҲәммемиз және де бирлесип, сабырлы болсақ, шыпакерлердиң усынысларына толық әмел етсек, әлбетте, бул кеселликти тез жеңип өтемиз:\nБул гүресте медициналық илажлар менен бирге жоқары ақыл-ой, қатаң интизам, сабыр-тақат ҳәм үлкен жуўапкершилик көрсетиўимиз зәрүр. Бул сыпатлар бизиң ең тийкарғы ҳәм ең тәсиршең қуралымызға айланыўы шәрт.\nХалқымыз өз тарийхында қандай қыйын тәбийғый апатшылықларды көрген болса да, Алла тааланың мәрҳаматы менен, өзиниң күш-қүдирети, ақылы ҳәм данышпанлығы арқалы олардың барлығын жеңип өткен.\nМен әне усындай мәрт ҳәм ғайратлы, мийрим-шәпәәтли халқымыздың ақыл-парасатына, оның беккем ерк-ықрарына ҳәм исенимине толық исенемен.\nӨзбекстанда ҳеш бир инсан, ҳеш бир шаңарақ мәмлекетимиз ҳәм жәмийетимиз итибарынан ҳәм ғамхорлығынан шетте қалмайды!\nЖаратқанның өзи халқымызды ҳәм пүткил инсаниятты бул апатшылықтан тез азат етсин, бәршемизди өз панайында сақласын!\n24.07.2021 12:27:45 1588


Ўзбекистон энергетикаси: бозор муносабатларига ўтиш ва энергия ишлаб чиқаришни ошириш Ўзбекистон миллий электр тармоқлари акциядорлик жамияти\nЭнергетика соҳасини ислоҳ этиш\nБугунги кунда энергетика соҳаси исталган мамлакат тараққиётининг тагзаминидир. Иқтисодиётни ривожлантириш, аҳолининг қулай ҳаёт кечириши, таълим, тиббий хизмат, ижтимоий таъминот, коммунал хўжаликнинг мўтадил фаолияти учун имкониятлар айнан шу соҳада яратилади. Аммо бугун соҳани бозор иқтисодиёти йўлига ўтказмай туриб, улкан энергетика инфратузилмасини ишчан ҳолатда сақлаб туриш, боз устига, электр энергияси ишлаб чиқариш ҳажмларини ошириш мушкул. Фақатгина электр станциялар, электр тармоқлари ва энергетика инфратузилмасининг ўзга муқобилларини қуриш ва ишлатиш борасида энг замонавий ютуқларни қўллабгина қўйилган мақсадларга эришиш мумкин. Бозор қонунлари асосида энергетикани ривожлантириш рақобат учун шарт-шароит яратади, бу эса нафақат воситалар, балки замонавий тажриба ва технологиялар соҳиби бўлмиш энг малакали муҳандисларни лойиҳаларни амалга оширишга жалб этишга имкон беради. Шу аснода яна ўн йилларча долзарб аҳамият касб этувчи ускуна ва услубиятларни Ўзбекистон энергетикасига олиб кириш мумкин.\nЭнергетика вазирлиги 2 йилдан ошиқроқ вақт муқаддам ташкил қилинган эди. Ўша вақтда ОАВда ҳам, турли учрашувлару мажлисларда ҳам шу тўғрида сўз борар эди. Янгиланишларнинг бош сабаби – илгариги тузилмаларнинг мослашмаганлиги ва бесамарлигидир. Улардан баъзи бирлари ёнилғи-энергетика мажмуасини ривожлантиришга мувофиқлашган ёндашув; инновацион бошқарув тамойилларини жорий этиш; мамлакатимизда соғлом рақобат муҳитини ва қулай инвестиция иқлимини яратиш сингари замонавий вазифаларга жавоб бермасди. Ҳозир Энергетика вазирлиги Ўзбекистоннинг бутун ёнилғи-энергетика мажмуаси ривожланишини мувофиқлаштирмоқда. Вазирлик ўз таркибидаги ташкилотлар билан биргаликда электр ва иссиқлик энергиясини, кўмир ишлаб чиқариш, етказиб бериш, тақсимлаш ва истеъмол қилиш, шунингдек, нефт, газни қазиб олиш, қайта ишлаш ва улардан олинган маҳсулотларни ташиш, тақсимлаш, сотиш ва ишлатиш жараёнларини давлат томонидан бошқаришни амалга оширмоқда.\nЁнилғи-энергетика мажмуасидаги ушбу ўзгаришлар бутун асосий тузилмани тубдан ислоҳ этишни талаб қилди. Хусусан, энергетика соҳасида 2019 йил бошида "Ўзбекенерго" АЖ тубдан қайта ташкил қилиниб, унинг негизида учта: "Иссиқлик электр станциялари", "Ўзбекистон миллий электр тармоқлари" ҳамда "Ҳудудий электр тармоқлари" акциядорлик жамиятлари яратилди. Бундай қайта ташкил қилишдан мақсад – электр энергиясини ишлаб чиқариш, узатиш, тақсимлаш ва сотишнинг замонавий усулларига ўтишдир.\nШу тариқа нефт-газ соҳасини ислоҳ этиш жараёни бошланиб, бунинг натижасида бир шаклдан бошқа шаклга ўтказиш босқичи якунланди – "Ўзбекнефтгаз" АЖ янги ташкилий тузилмаси яратилди, жамият бошқарув тизимида ортиқча оралиқ бўғинлар қисқартирилди. "Ўзбекнефтгаз" АЖ таркибидан "Ўзтрансгаз" АЖ чиқарилиб, у газ қазиб олувчи ташкилотлардан келгусида ташиш, шу жумладан, экспорт ва импортни амалга ошириш ҳамда магистрал газ қувурларига уланган истеъмолчиларга сотиш учун табиий газни харид қилиш бўйича ягона operator этиб тайинланди.\n"Ўзтрансгаз" АЖ газ таъминоти ҳудудий бўлимлари негизида газ тақсимлаш тармоқларини ишлатиш, аҳолига ва ижтимоий соҳа обектларига табиий ва суюлтирилган газ етказиб бериш билан шуғулланувчи "Ҳудудгазтаъминот" АЖ ташкил қилинди.\nБундан ташқари илгари республика Вазирлар Маҳкамаси тизимидан ўрин олган баъзи давлат бошқаруви органлари Энергетика вазирлиги таркибига ўтказилди: "Ўзатом" атом энергетикасини ривожлантириш агентлиги; Нефт маҳсулотлари ва газдан фойдаланишни назорат қилиш инспексияси (муқаддам – Нефт маҳсулотлари ва газдан фойдаланишни назорат қилиш давлат инспекцияси) ҳамда Электр энергетикада назорат инспекцияси (муқаддам – Электр энергетикада назорат бўйича давлат инспекцияси) шулар жумласидандир.\nЭнергетика вазирлиги ташкил қилинган кундан буён ўтган даврда қатор туб ўзгаришлар кузатилди. Қайта тикланувчи энергия манбалари (ҚТЕМ) асосида энергия ишлаб чиқаришни ривожлантиришга устувор аҳамият берилди. 2019 йил май ойида Ўзбекистон Республикасининг "Қайта тикланувчи энергия манбаларидан фойдаланиш тўғрисида"ги қонуни қабул қилингани, шунингдек, Энергетика вазирлиги томонидан "Ўзбекистон Республикасида қайта тикланувчи энергия манбаларини ривожлантиришнинг 2019-2023 йилларга мўлжалланган концепцияси" ишлаб чиқилгани бунинг тасдиғидир.\n2020 йил апрел ойи охирида ҳукуматимиз томонидан "2020-2030 йилларда Ўзбекистон Республикасини электр энергияси билан таъминлаш концепцияси" тасдиқланди. Ушбу ҳужжат Энергетика вазирлиги ва алоқадор вазирликлар, идоралар ҳамда халқаро маслаҳатчилар билан ҳамкорликда ишлаб чиқилган.\nБунинг замиридаги бош мақсад мамлакатни энергия билан таъминлаш, яъни шундай шароитларни яратишдан иборатки, бунда аҳоли ҳам, бутун иқтисодиёт ҳам электр ва ёнилғи билан узлуксиз таъминланади. Бу эса энергия ишлаб чиқариш қувватларини ошириш, электр тармоқларини модернизациялаш, истеъмол ҳисоби ва назоратини такомиллаштириш деганидир. Бу мураккаб, лекин амалга оширса бўладиган вазифалар сирасига киради.\nЭнергетика соҳасида бозор муносабатларига ўтиш йўлида муваффақиятли одимлардан бири – Ўзбекистон учун тамомила янги модел – давлат-хусусий шериклик (ДХШ) асосида энергия, шу жумладан, ҚТЕМ ишлаб чиқариш лойиҳаларини амалга оширишдир. Бугун ушбу моделl жамики қурилаётган ва режалаштирилган электр станциялар учун асосга айланди. Шундай қилиб, янги электр станцияларни, шу жумладан, иссиқлик (ИЭС), қуёш фотоелектр (ҚФЭС), шамол (ШЭС) электр станцияларини ишга тушириш кўп жиҳатдан мамлакат энергетика соҳасида рўй бераётган бозор ўзгаришларига мисол бўла олади.\nДХШ асосидаги лойиҳалар тендер, яъни рақобатдош бозор асосида ўтказилади. Бу жиҳатдан Жаҳон банки гуруҳига кирувчи Халқаро молия корпорацияси, Осиё тараққиёт банки, Европа тикланиш ва тараққиёт банки енг яхши халқаро тажрибани ўзлаштириш ва тендерлар ўтказиш учун техник ёрдам кўрсатмоқда.\nТаъкидлаб ўтиш жоизки, тендер ғолиби янги электр станцияни лойиҳалаш, қуриш ва ишлатиш учун масъулдир. У билан ишлаб чиқариладиган электр энергиясини харид қилиш юзасидан 20-25 йилга мўлжалланган узоқ муддатли битим тузилади. Электр энергия учун фойдали нарх таклифи (тариф) тендерда ғолиб бўлиш учун асосий мезон қилиб олинади. Аммо ўз таклифини беришдан олдин тендер қатнашчилари малакали саралаш босқичидан ўтишлари лозим. Бунда улар юксак тажрибасини, маблағлари мавжудлигини, бундай лойиҳаларни амалга ошириш ва таъминлашга қодирлигини исботлаши лозим. Шундай қилиб, Ўзбекистон энергетикасида сўнгги 3 йил давомида жадал жорий қилинаётган бозор тамойиллари бу соҳада соғлом рақобат яратишга имкон беради, электр энергия мустақил ишлаб чиқарувчиларининг манфаатдорлиги эса бунинг исботидир.\nБугунга келиб электр энергия хариди бўйича жами 17 битим имзоланган, бу эса энергетика соҳаси учун рақобат муҳитини яратиш борасида муҳим босқичдир. Энергияни мустақил ишлаб чиқарувчилар қаторида Total Eren SA (Франция), Abu Dhabi Future Energy Company – Masdar (БАА), Aksa Enerji Üretim A.Ş (Туркия), ACWA Power (Саудия Арабистони) каби компаниялар мавжуд.\nЎзбекистонда қулай инвестиция иқлими яратилгани шарофати ила ҳукумат кафолати остида кредитлар жалб этишга зарурат қолмади.\nЎзбекистон Республикаси Президентининг 2019 йил 27 мартдаги "Ўзбекистон Республикасида электр энергетика тармоғини яна-да ривожлантириш ва ислоҳ қилиш стратегияси тўғрисида"ги қарорига мувофиқ Энергетика вазирлиги ҳузурида Лойиҳа офиси ташкил қилинган бўлиб, у халқаро молия ташкилотлари билан ҳам иш юритади. Турли мамлакатларнинг энергетика соҳаларини ислоҳ қилиш асносида катта тажриба тўплаган халқаро экспертлар жалб этилган.\nЭкспертлар томонидан электр энергиясининг улгуржи рақобатдош бозорига изчил ўтиш назарда тутилган концепция ишлаб чиқилган. Бунда уч босқич 2021-2025 йиллар даврида босиб ўтилади. Биринчи босқичда электр энергия корхоналарини эркинлаштириш ва ишлаб чиқариладиган электр энергиясини сотишни ихтиёр етган хусусий (мустақил) ишлаб чиқарувчилар томонидан лицензиялар олиш кўзда тутилган. Иккинчи босқич давомида электр энергиясини тақсимлаш тизимининг ягона оператори яратилади, электр энергияни истеъмолчиларга сотишга оид вазифалар эса аста-секин етказиб берувчиларга ўтказилади. Истеъмолчилар электр энергияни савдо онлайн-платформаси ёхуд исталган етказиб берувчи орқали харид қилиш имкониятини қўлга киритади. Учинчи босқич – "Кун ичи (соатбай) савдолар". Унга биноан, режали асосда савдо майдончасида соатбай ишлаб чиқарилган ва истеъмол қилинган электр энергиянинг ортиқча ёки танқис ҳажмларининг онлайн олди-сотдиси амалга оширилади.


БИРИНЧИ МУҲАББАТИМ – КУН УЗ\nГлавная / Без рубрики / БИРИНЧИ МУҲАББАТИМ\nanvarj63 19.02.2019\tБез рубрики, Жамият Comments Off on БИРИНЧИ МУҲАББАТИМ 32 Показы\nКеча оқшом фалакда ой бўзариб ботганда, Зуҳро юлдуз милтираб, хира ханда отганда, Руҳимда бир маъюслик сокинлик уйғотганда, Мен сени эсга олдим, биринчи муҳаббатим, Эслаб хаёлга толдим, биринчи муҳаббатим. Ўтди ёшлик завқ билан, гоҳи тўполон билан, Гоҳида яхши билан, гох,ида ёмон билан, Айро ҳам тушдим баъзан қалб билан, имон билан Лекин сени йўқотдим, биринчи муҳаббатим, Мангу ғафлатда қотдим, биринчи муҳаббатим.\nДунё деган шундайин англаб бўлмас сир экан, Гоҳ кенг экан, гоҳида туйнуксиз қаср экан. Лекин инсон ҳамиша бир хисга асир экан… Нечун билмовдим аввал, биринчи муҳаббатим, Парво қилмовдим аввал, биринчи муҳаббатим.\nҲолбуки орзулардан жудо ҳам бўлганим йўқ, Юлдуздай кулганим йўқ, ой каби тўлганим йўқ. Эрта хазон гул каби сарғайиб сўлганим йўқ, Сени эслаб йиғлайман, биринчи муҳаббатим, Эслаб багрим тиғлайман, биринчи муҳаббатим. Йўлин йўқотса одам – муҳаббатга суянгай, Ғуссага ботса одам – муҳаббатга суянгай. Чорасиз қолса одам – муҳаббатга суянгай, Мен кимга суянгайман, биринчи муҳаббатим, Фақат эслаб ёнгайман, биринчи муҳаббатим.\nНидо бергил, қайдасан, шарпангга қулоқ тутдим, Сирли тушлар кўриб мен бор дунёни унутдим. Тонгда туриб номингга ушбу шеъримни битдим, Дилдаги оҳим менинг, биринчи муҳаббатим, Ёлғиз Оллоҳим менинг, биринчи муҳаббатим.\nОйнинг бўзариши, юлдузнинг хира хандаси, маъюс руҳ бирикмалари кандай маъноларни ифода этган?\n“Айро хам тушдим баъзан қалб билан, имон билан” мисрасини таҳлил қилинг.\n“Мангу гафлатда қотдим” мисраси хусусида кандай фикрдасиз?\n“Дунё – англаб бўлмас сир, туйнуксиз қаср” каби ифодалар орқали шоир нима демоқчи?\n“Йўлин йўқотса одам – муҳаббатга суянғай” мисрасини изохданг.\n“Ёлғиз Оллоҳим менинг, биринчи муҳаббатим” мисрасига ўз муносабатингизни билдиринг.\nМазкур шеьрнинг машхурлиги сабаби нимада деб биласиз?\nМуаллиф: Абдулла Арипов\nПред. АБДУЛЛА ОРИПОВ\nСледующая ОНА Ҳақида шеър\nЎзбекистонда бир ойдан буён амал қилиб келаётган тартибга асосан, 8-9 август — шанба-якшанба кунлари бутун …


Ёқутистонда журналист аёл оғриқсизлантирувчи уколдан вафот этди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ёқутистонда журналист аёл оғриқсизлантирувчи уколдан вафот этди\t11:15, 10 июнь 2016\tЁқутистон тиббиёт марказида 40 ёшли аёл маҳаллий анестезия учун ишлатиладиган инъекциядан вафот этди, деб хабар берди “Lenta.ru” нашри. 9 июнь куни аёл Кальвиц кўчасида жойлашган тиббиёт марказига мурожаат қилган. Шифокорлар операциядан олдин унга лидокоин инъекциясини юборишган. Аёл ҳушидан кетган, ўтказилган барча жонлантириш тадбирларига қарамай, вафот этган.\nТерговолди текширув ишлари бошланган, аёлнинг ўлим тафсилотларини аниқлаш учун тиббий суд-экспертизаси тайинланган. Экспертиза хулосаси натижасида шифокорлар ишига хуқуқий баҳо берилади.\nНашрнинг хабар беришича, вафот этган аёл — Кристина Гайд республикада машҳур журналист бўлган. У республиканинг бир қанча кўзга кўринган нашрларида, охирги пайтда “Ёқутистон” технопаркида матбуот котиби бўлиб ишлаган.


ГУЛҲАЁНИНГ ГУЛДАСТАЛАРИ » "Оқдарё овози" газетаси\nОйтамғали маҳалласининг Чим қишлоғида истиқомат қилувчи Гулҳаё Очилованинг уйида матодан яратган гулдасталари харидорлар назарига тушиб улгурди. У оиласида ҳунармандчиликнинг бу тури билан шуғулланишни йўлга қўйди.\n- Гулдаста тайёрлашни шу йил бошлаганимга қарамай, кўплаб гул дўконларидан буюртмалар келиб тушмоқда, - дейди Гулҳаё Очилова. - Бир кунда 5-10 тагача гулдасталарни тайёрлашга улгураман. Ҳозирда кичкина гулдастани 55 мингдан, катта гулдасталарни эса 90 мингдан харидорлар олиб кетишмоқда. Қўл меҳнатимдан ўзим ҳам завқланиб ишлайман. Оилам даромади учун озгина бўлса ҳам ҳисса қўшаётганлигимдан хурсандман.\nИнтернет орқали ҳунармандчиликнинг бу турини ўрганиб, ўзини ўзи банд этган бу ҳунарманднинг орзу-мақсадлари катта. У туман марказида гул дўкони очишни, у ерда аҳолининг энг яхши кунлари учун, яъни туғилган кун ва тўй ҳашамларни энг кўркам ва сифатли гулдасталар билан таъминлашни, қолаверса, келажакда табиий гуллар ҳам парваришлаб, улардан ҳам харидорлар талаб ва истакларидан келиб чиққан ҳолда табиий гулдасталар яратиш устида изланмоқда.\nАлбатта, гул бор хонадонда нур бор, файз бор. Чиройли сунъий гулларни матодан тайёрлаётган Гулҳаё Очилова сингари ҳунарманд хотин-қизлар сафи кенгаяверсин. Унинг қўл меҳнати билан яратган мўъжизаси эса ҳамиша элга манзур бўлиши шубҳасиз.\nСуратда: Гулҳаё Очилова ўзи тайёрлаган гулдасталарни\nнамойиш этаётган пайт.


Қандай заҳарлангани, Путиннинг топшириғи ва омади келгани ҳақида. Навальний Юрий Дудга катта интервью берди\n14:12 / 08.10.2020\nРоссиялик мухолифатчи Алексей Навальний 20 август куни заҳарланиш ташхиси билан комага тушгач, бутун дунё эътибори яна Россияга қаратилди. 22 августдан буён Германияда бўлиб турган Навальний Берлиндаги «Шарите» клиникасида даволанди. 7 сентябргача комада ётган сиёсатчи ҳозирда ўзини яхши ҳис қилмоқда ва шаҳардаги меҳмонхоналардан бирида яшамоқда.\nУ бир неча нашрга интервью беришга ҳам улгурди. Россиялик таниқли журналист Юрий Дудь ҳам Германияга бориб, Навальний билан катта интервью уюштирди. Суҳбат давомида Коррупцияга қарши кураш фонди асосчиси бўлган ушбу сиёсатчи қандай заҳарлангани, самолётда заҳарланишнинг дастлабки босқичини қандай ўтказгани, даволаниши ва бошқа мавзуларда гапирди. У Россияга қайтмаслиги эҳтимолини қатъий истисно қилди – ватанига қайтиб, курашни давом эттирмоқчи.\nСамолётда нима бўлганди?\n«Менимча, ҳар ким ҳаёти давомида ўзини ҳозир ўлиб қоладигандек ёмон ҳис қилган бўлса керак. Москвага қайтаётганда самолётда мен билан ҳам шундай бўлди. Ўзимни шунчалик ёмон ҳис қилдимки, ҳозир ўлиб қоладигандек эдим. Ёнимда ўтирган матбуот котибим Кирадан мен билан гаплашишини сўрадим. У табиийки ажабланди ва мен билан гаплашди, чунки мен диққатимни жамлаб олишим керак эди. Бироқ аҳволим ёмонлашди. Кира нималардир дер, бироқ мен фақат унинг оғзи очилиб ёпилаётганинигина англардим.\nОдатда одам ўзини ёмон ҳис қилганда таҳлил қилиб ошқозони, боши, оёғи оғриётганини ёки шамоллаганини тахмин қилиши мумкин. Мен эса нима бўлаётганини тушунмаётгандим. Ёнимдан самолёт хизматчиси ўтиб кетаётганини кўрдим-да, ҳозир сув ичиб олсам, яхши бўлиб қоламан деб ўйладим. Кейин йўқ, яхшиси ювиниб оламан деб оёқяланг ҳожатхонага бордим. Бир марта, икки марта ювиндим, бироз ўтирдим. Яна озроқ ўтириб яхши бўлиб қоламан деб ўйладим, аммо бундай бўлмади. Энди ҳожатхонадан ўзим мустақил чиқа олмаслигимни тушунардим.\nБиласизми, бу нимага ўхшайди: Гарри Поттер фильмидаги дементорларга (хаёлий махлуқ). Жоан Роулинг буни шундай тасвирлаган: дементор сени ўпса, оғриқ бўлмайди, аммо ҳаётинг тугаётганини ҳис қиласан». Менда ҳам худди шундай бўлди, ҳеч қандай оғриқ йўқ, лекин ўлиб қоламан деган хаёл миямни чулғаб олганди.\nҲожатхонадан чиқдим ва одамлар тизилиб турганини кўрдим. Борт назоратчисига «Мени заҳарлашди, ҳозир ўламан», дедим ва унинг оёғи остига қуладим. У мени жинни бўлса керак деб ўйлагандир. У мени томат соки ёки макарондан заҳарланди деб ўйлаган. Менга «Биз сизни ҳеч нима билан заҳарлай олмаймиз», деб айтмоқчи ҳам бўлгандир. Бу вақтда мен унинг оёғи остида ўлишга тайёрланаётгандим. Ахир бутун танам менга «Алексей, паймонанг тўлди», дерди».\nБу омадли тасодиф эди\n«Омадим келгани шуки, бошланишида ҳамма тартиб бўйича қилиши керак бўлган ишни қилди. Учувчиларга бемор оғир аҳволда эканини айтишганда улар пайсалга солмай самолётни пастлатишди. Фельдшерларга «Бу биродарнинг чиндан мазаси йўқ», деб айтишди ва улар тезда атропин (оддий заҳарланишда қўлланадиган восита) юборишди. Жонлантириш бўлимидагилар келишди-да, «Жин урсин, у чиндан дозани кўпайтириб юборган бангига ўхшаб ётибди, аниқ заҳарланган, мана унга атропин, уни токсикологик бўлимга оламиз», дейишди. Бир сўз билан айтганда, ҳаётимни сақлаб қолган нарсалардан бири – ҳамма ўз ишини тўғри бажаргани бўлди. Афсуски, Россияда ҳамма ўз ишини тўғри бажариши кутилмаганда омад келишидан бошқа нарса эмас».\nЗаҳар қаердан тушиб қолганди?\n«Заҳар менинг организмимга қандай тушиб қолганини ҳеч ким билмайди. Бу суюқликми? Буни ҳам ҳеч ким билмайди. Бу супер махфий заққум. Бу жанговар заҳарловчи восита ва уни ҳеч қаерда сақлаш мумкин эмас, ҳеч қандай миқдорда. Бундай восита Россияда мавжудлигининг ўзи қонунбузарлик (Россия расмийлари маълумотига кўра, мамлакатда жанговар заҳарловчи моддаларни ишлаб чиқариш 1990-йиллардаёқ тўхтатилган ва 2017 йилда барча захиралар йўқ қилинган). У балки спрей кўринишида, балки суюқлик кўринишида бўлиши мумкин.\nМен меҳмонхонадаги номердан қўлимда шишада сув билан чиққанман. Бу вақтда аллақачон заҳарланиб бўлганман. Яъни заҳарланишим меҳмонхонада содир бўлган. Кейин орадан 3-4 соат ўтган. Агар мен уни (заҳарни) ичганимда ёки еганимда мантиқан ярим соатларда кўнглим айниб, қусишим керак эди. Демак, заҳарга шунчаки тегинганманми? Билмайман. Масалан, шкафдан кийимимни олдим, балки ўша ерда бўлгандир, заҳар кийимимда ёки исталган жойда бўлиши мумкин.\nОддий заҳарни-ку организмдан чиқариб ташлаш мумкиндир, лекин жанговар заҳар бошқача. Унинг микроскопик даражада оз миқдори одамни ўлдириш учун етарли. Энг асосийси, у одам организмидан изсиз чиқиб кетади. Шу сабабли Омскда мени имкон қадар узоқроқ ушлаб туришган. Улар жин ургур «Новичок» танамдан чиқиб кетишини кутиб туришган. Бироқ улар вақтни хато ҳисоблашган. Улар аввалига менинг ўлишимни, кейинчалик ёки заҳар чиқиб кетишини, ёки жилла қурса мен гапира олмай қолишимга умид қилишган. Хуллас, мени имкон борича кечроқ касалхонадан чиқаришлари керак бўлган».\n«Бу ишни, шубҳасиз, Путиннинг топшириғи билан қилишган»\n«Менинг тахминим шундайки, бу ишни Федерал хавфсизлик хизмати ёки Ташқи разведка хизмати ходимлари қилишган. Шубҳасиз, Путиннинг топшириғи билан. Келинг, буни таҳлил қилиб кўрамиз: «Новичок»ни супермаркетда сотиб олиш мумкинми? Уни оддий кимё лабораториясида тайёрлашчи? Йўқ. Бу кимёвий қурол! Уни оддий шароитда тайёрлаб бўлмайди.\nХуллас, танамда «Новичок» бўлгани аниқ. Уни тайёрлаш учун жуда мураккаб лаборатория керак. Омскда бўлган воқеалар, соғлиқни сақлаш вазири гуруҳ ташкил қилиб, улар мен заҳарланмаганимни исботлашга чираниб Омскка бориши, кейинчалик шахсан Путиннинг ўзи мен гўёки ўзимни заҳарлаганимни айтиши... Буларнинг барчаси мен, аслида, заҳарланганимни кўрсатиб турибди.\nТўғри, бизда Путин «Уни ўлдиринглар, у менинг «Единая Россия»мни хафа қиляпти, менинг пулларим ҳақида гапиряпти» деб бақираётгани кўринган видео йўқ. Бироқ Бортников (федерал хавфсизлик хизмати раҳбари) ва Наришкин (ташқи разведка хизмати раҳбари) «Фаол тадбир ўтказиш ва 9-рақамли коктейл» тайёрлаши мумкин («9-рақамли муҳаббат коктейли» номли фильм бор). Бундай коктейлни Россия фуқаросига қўллашга эса Владимир Путиндан бошқа одам топшириқ бера олмайди.\nАгар Путин нега сизни заҳарлашни топширди, деб сўрасангиз, бунга ҳам жавобим бор. Охирги икки йилда мамлакат бошқарув тизими даҳшатли босим остида қолиб кетди. Банкдаги рақамлари текширилмаган одам қолмади, ҳаммани сўроқ қилишмоқда, босим боргани сари ортяпти. Мен Пригожиндан, «Путиннинг ошпази»дан миллион доллар қарзман, Соболь ҳам (Навальнийнинг ҳамкасби Любовь Соболь) миллион доллар қарз, фондимиз бир неча 10 миллион доллар қарз. Шунга қарамай, биз ўлиб қолмадик, қайтанга кучайдик. Сайловларда «Единая Россия»га етарлича босим қилдик ва думага сайловлар олдидан уларни катта муаммолар кутиб турганини англашди. Ва шу сабаб, яна такрорлайман, бу менинг нуқтаи назарим, биз ўз муваффақиятимизнинг қурбонига айландик».\nБу шунчаки алжираш\nДудь билан интервьюда Навальний 2017 йил ўзбекистонликлар Пушкинни билмаслиги ҳақида айтган гапини ҳам изоҳлади. Ўшанда у Ксения Собчак билан интервьюда «Табиийки, Ўзбекистонда ҳеч ким Пушкин кимлигини билмайди», деган ва ўзбекистонликлар бунга муносабат билдириб, флешмоб уюштиришганди: «Бу вазиятда ортиқча гапириб юборгандим. Шунчаки алжираб бўлмағур гапни айтганман. Ўзбекистон катта давлат, у ерда ўн миллионлаб одамлар яшайди, Пушкинни биладиганлар ҳам, билмайдиганлар ҳам бор. Россияда ҳам Пушкинни билмасликлари мумкин».


Душанбеда таниқли блогерлар Далери Эмомали ва Абдулло Гурбати ҳибсга олинди\nИкки таниқли тожик блогерлари Далери Эмомали ва Абдулло Гурбатий 15 июнь куни кечқурун Душанбе шаҳрининг Шомансур тумани прокуратураси ходимлари томонидан ҳибсга олинган.\nРасмийлар блогерларнинг ҳибсга олиниши сабабларини изоҳламаяпти. Далери Эмомали ва Абдулло Гурбати нимада айбланаётгани номаълум.\nЭслатиб ўтамиз, Тожикистондаги долзарб мавзулардаги репортажлари ва жонли эфирлари билан танилган блогер, актёр ва режиссёр Далери Эмомали 4 июнь куни ҳуқуқ-тартибот идоралари ходимлари уни ушлаб, беш соат давомида сўроқ қилгани ҳақида хабар берган эди. У ўзининг YouTubeдаги каналига жойлаган видеода воқеа пойтахтнинг Шоҳмансур тумани раисининг қабулхонасида эшиттириш ёзиб олингандан сўнг дарҳол содир бўлганини айтади. Эмомалининг сўзларига кўра, суҳбат аввалига одоб доирасида бўлган, кейин эса ҳужум бошланган.\n15 июнь куни эрталаб Далери Эмомали Facbookдаги саҳифасида Душанбедан Қонибодамга кетаётганда Айний туманида ИИВ ходимлари томонидан қўлга олингани ҳақида хабар берди. Блогер янги фильм суратга олиш ишларини Қонибодамда бошлаши кераклигини айтди. Куннинг иккинчи ярмида Далери Эмомали Душанбенинг Шомансур тумани прокуратурасига олиб кетилган. Озоди радиоси мухбирининг айтишича, адвокат Далери Эмомали ҳам прокуратурада бўлган. Кечқурун Далери Эмомали ва унинг адвокатини ойналари қорайтирилган ва хорижий давлат рақамлари бўлган машинага ўтқазиб, номаълум томонга олиб кетишган. Прокуратурадаги журналистларнинг сўзларига кўра, ҳаммаси шу қадар тез содир бўлганки, ҳеч ким ҳибсга олинган блоггернинг аҳволини пайқашга улгурмаган.\n15 июнь куни соат 16:00 атрофида Шомансур туман прокуратурасига яна бир журналист ва блогер Абдулло Гурбатий, хабарлар ҳаммуаллифи Далери Эмомали таклиф қилинди. Орадан бир соат ўтиб Гурбатийни Шомансур туманидаги ички ишлар бўлимига олиб кетишди.\nБлоггерларнинг қаердалиги ҳозирча номаълум.


Путин Стивен Сигал билан жанг қилишдан бош тортди\n15:14 / 04.09.2015\nРоссия президенти 4 сентябрь куни Русский оролидаги океанариумга ташриф буюрганида уни Приморье губернатори Владимир Миклушевский Хитой делегацияси ва Сигал кутиб олишди. Бинога кириш чоғида Ван Ян Путин ҳам, Сигал ҳам яккакурашларга қизиқишини эсга олиб, уларга рингга тушиб, куч синашиб кўришни таклиф қилди.\n“Мен рози бўлмасдим”, - ҳазиломуз жавоб берди Путин.\nПутин дзюдо билан 11 йилдан буён шуғулланиб келади. 2006 йили у Европа дзюдо иттифоқининг фахрий президентига айланди, 2010 йилда эса Жанубий Кореянинг Ёнин университетидан “Дзюдо соҳаси доктори” фахрий дипломини олди.


Ҳайдовчи йўловчиларни қутқарди ва кун қаҳрамонига айланди\nОдамларга ёрдам кўрсатиш, йиқилганни суяш халқимизга хос азалий қадриятлардандир. Яқинда Россиянинг Санкт-Петербург шаҳрида содир бўлган воқеа буни яна бир бор тасдиқлади.\nМаълум бўлишича, 211-сонли йўналишда қатновчи автобус 50 нафарга яқин йўловчиси билан «Черная речка» метро бекати олдида маҳаллий вақт билан соат 11:40ларда йўлга чиқади. Аммо орадан йигирма дақиқа ўтар-ўтмас, унинг орқа томонидан қора тутун бурқсиб чиқа бошлайди. Ҳайдовчи, 43 ёшли юртдошимиз буни тезда пайқаб, йўловчиларни автобус салонидан ташқарига чиқариш чорасини кўради. Бунинг натижасида ҳеч ким жабрланмади ва барча йўловчилар бошқа автобусга жойлаштирилади.\nРоссия сайтларининг ёзишича, уч йилдан бери ҳайдовчи бўлиб ишлаётган ҳамюртимиз, шу тариқа, кун қаҳрамонига айланди.


Ўзбек - Surah Al-Waqi'ah ( The Event ) | القرآن الكريم للجميع\nSurah Al-Waqi'ah ( The Event ) - Aya count 96\nУнинг воқеъ бўлишини ёлғон қилувчи (жон) йўқдир.\nУ ҳам пастлатувчи, ҳам кўтарувчидир.\nҚачонки ер қаттиқ ларзага келганда.\nТоғлар майдаланиб, титилганда.\nБас, улар тарқалган чанг-тўзонга айланганда.\nВа сизлар уч тоифа бўлгангда.\nЎнг тараф эгалари. Ўнг тараф эгалари не(саодатлилар)дир?!\nВа чап тараф эгалари. Чап тараф эгалари не(бадбахтлар)дир?!\nВа пешқадамлар, пешқадамлар.\nАввалгилардан кўпгина жамоатлар.\nВа охиргилардан оздирлар.\nБир-бирларига рўбарў бўлиб, ёнбошлаган ҳолларидалар. (Яъни, пешқадамлар жаннат дуру-ёқутларни аралаш қилиб тўқилган сўриларда бир-бирларига қараб, ёнбошлаб-ястаниб роҳатланишар экан.)\nАтрофларида мангу ёш йигитлар айланиб юрурлар.\nОқар чашма (майи тўлатилган) қадаҳлар, кўзалар ва косалар билан.\nУндан бош оғриғи ҳам, маст ҳам бўлмаслар.\nВа улар хоҳлаган мевалар билан.\nИштаҳалари тусаган қуш гўшти билан.\nЯна кўзи гўзал ҳурлар бор.\nМисоли яширилган дур.\nБулар, қилган амалларнинг мукофотидур.\nУлар у ерда беҳуда, гуноҳ сўзларни эшитмаслар.\nФақат «Салом, Салом» дейилганини (эшитарлар). (Бир-бирларига салом берадилар, уларга фаришталар ҳам салом берадилар. Аллоҳнинг саломи ҳам етказиб турилади.)\nЎнг тараф эгалари. Ўнг тараф эгалари не(саодатлилар)дир!\nУлар тиконсиз сидрзорлардадир. (Сидр-ҳушбўй ҳидли бута бўлиб, араблар уни ҳиди учун яхши кўрар эканлар. Аммо тикани жуда кўп бўларкан.)\nВа ёйилган соялардадир.\nТугамайдиган ва ман қилинмайдиганлардадир.\nАлбатта, Биз у(ҳурлар)ни дафъатан, хос қилиб, яратдик.\nБас, уларни бокиралар қилдик.\nТенгдош маҳбубалар қилдик.\nУлар аввалгилардан кўпгина жамоатлардир.\nКейингилардан ҳам кўпгина жамоатлардир.\nУлар ўт шамол ва қайноқ сувдадирлар.\nҚоп-қора тутундан бўлган соядадирлар.\nСалқин ҳамэмас, фойдаии ҳам.\nАлбатта улар бундан олдин ҳой-ҳавасга берилганлардан эдилар.\nВа мудом катта гуноҳ ишлар қилар эдилар.\nВа «Биз ўлиб, тупроққа ва суякка айланганимиздан кейин қайта тирилтриламизми?\nАввалги оталаримиз ҳам-а?!» дер эдилар.\nАйтгил: «Албатта, аввалгилар ва охиргилар.\nМаълум кунга белгиланган вақтда албатта тўпланувчилар».\nСўнгра, сиз эй адашганлар, ёлғонга чиқарувчилар!\nАлбатта, заққум дарахтидан еювчисизлар.\nБас, ундан қоринларни тўлдирувчисизлар.\nБас, устидан ўта қайноқ сувдан ичувчисизлар.\nБас, чанқоқ туядек ичувчисизлар.\nУларнинг қиёмат кунидаги зиёфатлари мана шу!\nБиз сизларни яратганимиз, ишонсаларинг-чи!\nЎзингиз чиқарадиган манийни ўйлаб кўринг-а!\nУни сизлар яратасизми ёки Биз яратувчимизми?!\nОрангиздаги ўлимни Биз белгилаганмиз ва Биз ожиз эмасмиз.\nСизнинг ўрнингизга сизга ўхшашларни алмаштиришдан ва сизларни ўзингиз билмайдиган ҳолда яратишдан.\nВа дарҳақиқат, аввалги яратилишини билдингиз-ку, эсласаларингиз-чи!\nЎзингиз экаётган нарсани ўйлаб кўринг-а!\nАгар хоҳласак, Биз уни қуруқ чўпга айлантириб қўямиз. Сизлар эса надоматда ажабланиб:\nБалки маҳрум бўлганлармиз», (дейсиз).\nЎзингиз ичадиган сувни ўйлаб кўринг-а!\nУни булутлардан сиз туширасизми ёки Биз тушурувчимизми?\nАгар хоҳласак, Биз уни шўр қилиб қўямиз. Шукр қилсангиз-чи!\nЎзингиз ёқадиган оловни ўйлаб кўринг-а!\nУнинг дарахтини сиз яратгансизми ёки Биз яратувчимизми?\nБиз у(олов)ни эслатма ва йўловчилар учун манфаъат қилиб қўйдик.\nБас, улуғ Роббинг исмини поклаб ёд эт! (Мазкур неъматларнинг эгасини таниган инсон Улуғ Аллоҳ таолога тасбиҳ айтиб, ибодат қилишга ўтади.)\nЮлдузларнинг манзиллари билан қасам ичаман. («Жойлари» деганимиз - унинг ўрнашган, чиқиш ва ботиш жойлари - буржларидир.)\nАлбатта, агар билсангиз бу улуғ қасамдир. (Бу ояти карима ўн тўрт асрдан кўпроқ муқаддам нозил бўлганлиги ҳаммага маълум. Ўша пайтда одамлар юлдузлар ҳақида содда тушунчага эга эдилар, уларнинг ҳажми, сони, ҳаракати ҳақида деярли ҳеч нарса билмас эдилар. Фалакиёт илми ривожланиб, улар воситасида очилган жуда кўплаб куллиётлар Қуръон оятларининг улуғлигини тасдиқлади.)\nАлбатта, у Қуръони каримдир.\nУ сақланган китобдадир.\nУни фақат покланганларгина ушлайдир.\nУ оламларнинг Роббисидан туширилгандир.\nБас, сизлар мана шу сўз(Қуръон)га бепарволик қиласизларми?!\nВа ёлғонга чиқаришни ризқ қилиб оласизларми?! (Яъни, иймон келтириш лозим бўлган нарсаларга ишонмасликни ўз насибангиз қилиб оласизларми?)\nЖонингиз ҳалқумга келиб қолса-чи?!\nҲолбуки, ўша вақтда ўзларингиз қараб турган бўласизлар.\nБиз эса, сиздан кўра унга яқинмиз, аммо сизлар кўрмайсизлар. (Яъни, Аллоҳнинг Ўз бандасига қанчалар яқинлигини англамайсизлар. Ўлаётган одамга Аллоҳ таоло унинг устида турган қариндошидан кўра яқинроқ бўлади.)\nАгар сиз ҳисоб бермас бўлсангиз.\nУ(жон)ни ўрнига қайтаринг-чи! Агар ростгўй бўлсангиз!\nРоҳатда, фароғатда ва сернеъмат жаннатдадир.\nАгар ўнг тараф эгаларидан бўлса.\nБас, «Сенга ўнг тараф эгаларидан Салом»дир.\nВа агар ёлғонга чиқарувчилардан, гумроҳлардан бўлса.\nБас, ўта қайноқ сувдан зиёфатдир.\nВа дўзахга киришдир.\nАлбатта, ушбуочиқ-ойдин ҳақиқатдир.\nБас, улуғ Роббинг исмини поклаб ёд эт!


Диққат танлов! “IT-журналистикаси соҳасида миллий мукофот”. Мақола ёз – ноутбукка эга бўл! | infoCOM.UZ\nДиққат танлов! “IT-журналистикаси соҳасида миллий мукофот”. Мақола ёз – ноутбукка эга бўл!\nЎзбекистонда ахборот-коммуникация технологиялари ва IT-журналистикасини оммалаштириш ҳамда ривожлантириш мақсадида, «InfoCOM.UZ» журнали Ўзбекистон алоқа ва ахборотлаштириш агентлиги қўллаб-қувватлаши асосида “ 2008 йил IT-журналистикаси соҳасида миллий мукофот ” танловини эълон қилади.\nТанлов 12 мартдан 16 майгача ўтказилади. Танловда иштирок этиш учун «InfoCOM.UZ» журналига махсус мақола ёзадиган муаллифлар таклиф этилади.\nДавлат томонидан қўллаб қувватловчи – Ўзбекистон алоқа ва ахборотлаштириш агентлиги\nБош ҳомий – SDC FZE компанияси\nТашкилотчи — «InfoCOM.UZ» журнали\nТанловнинг расмий сайти – [url=http://www.infocom.uz]www.infocom.uz[/url]\nТанловнинг расмий форуми – [url=http://www.uforum.uz]www.uforum.uz[/url]\nҲамкорлар – танлов ҳисобига аниқ фойда киритувчи барча хоҳловчилар\nАхборот ҳамкори – танлов ўтказилишига ўз ҳиссасини қўшган ҳар қандай (анъанавий ва электрон) ОАВ.\nТанловга тақдим этиладиган материалларга талаблар\nТанловда “ 2008 йил IT-журналистикаси соҳасида миллий мукофот ” танлови учун махсус ёзилган ва илгари ҳеч қаерда чоп этилмаган мақолалар қабул қилинади. Танловга юбориладиган мақолалар сони чекланмайди. Мақолалар рус ва ўзбек тилида тақдим этилиши мумкин.\nМақолалар мавзуси– ахборот технологиялари. Мақолалар ҳажми кўпи билан — 20 000 белгидан иборат бўлиши керак. Муаллифлар томонидан расм ва суратлар тақдим этилиши алоҳида эътиборга олинади. Мақола илмий-оммабоп шаклда бўлиб, унда кўтарилган мавзу мазмун-моҳияти очиб берилиши шарт.\nМақолалар ахборот технологияларининг Ўзбекистон Республикасида қўлланилиши ёки татбиқ этилиши истиқболлари борасида бўлиши мумкин.\nТанловга тақдим этиладиган мақолаларни баҳолаш ва ғолиблар тўғрисида якуний қарор қабул қилиш “InfoCOM.UZ” журнали таҳририяти томонидан амалга оширилади. «InfoCOM.UZ» журнали таҳририяти мақолаларга тақриз, ҳар бир иш учун баҳо ва қабул қилинган қарорлар юзасидан муаллифларга тушунтириш бермайди.\nНоминациялар ва танлов мукофотлари:\n“2008 йил IT-журналистика соҳасида миллий мукофот”- номинацияси. Ахборот технологиялари тўғрисидаги энг яхши мақола муаллифига берилади.\n1 ўрин – танлов бош мукофоти ASUS X50N ноутбуки.\n2 ўрин – шахсий компьютер\n3 ўрин –150 минг сўм пул мукофоти.\n“Ахборот технологиялари тўғрисида ўқувчи ва талабалар томонидан ёзилган 2008 йилнинг энг яхши мақоласи” — номинацияси. Муаллифлари ўқувчи ва талаба ҳамда магистрант бўлган мақолаларга берилади.\n3 ўрин – 150 минг сўм пул мукофоти.\nwww.uforum.uz форумида овоз бериш натижалари бўйича ахборот технологиялари тўғрисида энг яхши мақола қўшимча — номинацияси. Мукофотлар овоз бериш орқали махсус бўлими [url=http://www.uforum.uz]www.uforum.uz[/url] . форумида тақдим этилади. Овоз беришда “open ID” форумчиси мақомига эга бўлганлар иштирок этадилар.\n1 ўрин –200 минг сўм пул мукофоти\n2 ўрин –100 минг сўм пул мукофоти\n3 ўрин –50 минг сўм пул мукофоти\nМуаллифлик ҳуқуқига риоя этиш\nТанловга тақдим этилаётган мақолалар, [url=http://www.infocom.uz]www.infocom.uz[/url] сайтида берилади босма шаклда «InfoCOM.UZ» журналида таҳририят танловига кўра албатта, муаллифи кўрсатилган ҳолда чоп этилади. Таҳририят томонидан танлов доирасида чоп этилган мақолалар учун муаллифларга қалам ҳақи тўланмайди. Танловга тақдим этиладиган мақола муаллифлари ўз мақолаларини ҳеч бир чекловларсиз, исталган бошқа оммавий ахборот воситаларида ҳамда ҳеч бир танловга ишора қилмаган ҳолда чоп этишга ҳақлилар.\n«InfoCOM.UZ» журнали ходимлари танлов иштирок эта олмайдилар.\nТанловга мақолаларни тавсия этиш тартиби\nТанлов иштирокчилари танловга ўз мақолаларини электрон кўринишда [email]editor@infocom.uz[/email] манзилига “Танловга” ёзувлари остида юборилиши керак. Аризаларда иштирокчилар қуйидагиларни кўрсатиши шарт:\n1.\tФамилия, исми, отасининг исми\n2.\tИш ёки ўқиш жойи\n3.\tМулоқот маълумотлари: Уй манзили, телефон, e-mail\nАризалар 2008 йил 10 майгача қабул қилинади. Таҳаллусдан фойдаланишга йўл қўйилмайди. Шахсий маълумотлар (манзил, e-mail, телефонлар) ташкилотчилари томонидан танлов иштирокчилари ахборотлари конфиденциаллигини сақлаб қолиш мақсадида нашр этилмайди.\nҒолибларни мукофотлаш 16 майда ўтказиладиган дастурчилар миллий форуми ҳамда ҳар йили ўтадиган BEST SOFT Uzbekistan 2008 дастурий маҳсулотлар кўргазмаси доирасида махсус тақдирлаш маросимида бўлиб ўтади.\n« Энди офисга қўнғирқ қилиш баҳоси атиги $0,01\nKitobxonlarga masofadan xizmat ko’rsatish tizimi »


Home icon Бош саҳифа»Адабиётшунослик»Амир Темур мактублари\nАмир Темур мухолифатга киришдан аввал дўстлиь муносабатларини билдирган. Хоразмда ҳоким бўлиб турган Ҳусайн Сўфийга: “ Хевақ (ва Кот) закоти Чиғатой улусиға тааллўқ тутур ва эгаси йўқ жиҳатидин сен олур эрдинг. Даҳл қилмағайсенким, дўстлук аромизда бўлғай”, деб ёзган эди.\nЙилдирим Боязидга юборилган номада эса унинг асли насабаи кемачи туркман бўлгани айтилиб, шу кунгача уруш очмай турилгани баён этилади. “Сен фаранг кофирлари била ғазотга машғулсен. Ва агар биз ул сори борсак, мусулсонлар ташвишда бўлурлар ва кофирлар шодмон бўлғайлар. Зинҳор базинҳорким атоларингнинг тариқаларини сақлағил ва аёғингни ўз ҳаддингдин узотмағил, ўзунгга мағрур бўлмағил”.


Қизчанинг қотилини топиш учун туман милицияси оёққа турди\nЎзбекистон туманининг Каримдевона қишлоғида истиқомат қилувчи ёлғиз онанинг (она ва қизининг исм-шарифи Озодликка маълум ва маълум сабабларга кўра уни очиқламайди - таҳририят) икки яшар қизчаси 30 апрель куни кечаси ўғирланиб ўлдириб кетилди.\nБу ҳақда Озодликка хабар берган манбага кўра, номаълум шахс қизчани ухлаб ётган жойидан ўғирлаб кетган:\n“Менинг эшитишимча қизчанинг бувисини уриб уни ўғирлаб кетишган. Эртаси куни уни қўшни қишлоқдан ўлик ҳолда топишган. Эшитишимча, унинг ички органларини кесиб олган эмиш”, деди Озодлик манбаси.\nИсми сир қолиш шарти билан Озодликка гапирган ҳуқуқ-тартибот идораси мулозимларидан бири қизчанинг ички органлари кесиб олингани ҳақидаги миш-мишларни инкор қилди:\n“Қизчанинг ўлиги эртаси куни қўшни маҳалладаги ариқнинг ичидан топилган. Суд тиббий экспертизаси қизча аввал бўғиб ўлдирилгандан сўнг ариққа ташланган деган хулоса берган. Ички органлари кесиб олинган деган гап ёлғон. Энди воқеанинг ўзига қайтсак. Демак, 30 апрель куни кечаси саот 10ларга яқин номаълум шахс қизча яшайдиган уйга кириб келади ва унинг бувисининг бошига ёғоч билан уради. Буви жон ҳолатда ҳовлига чиқиб “мени уряпти” деб бақир чақир қилган. Кейин қўшнилар келиб, уйга киришса ухлаб ётган невараси йўқ экан. Гувоҳларнинг айтишича қотил машинада қочган. Қоронғи бўлгани учун номерини эслаб қолишолмаган”, деди мулозим.\nКаримдевона қишлоғида истиқомат қилувчи ўқитувчининг Озодлик билан микрофонсиз суҳбатида айтишича, қизчанинг онаси ўша тунда тадбиркор қўшнисининг уйида ишда бўлган:\n“Қизчанинг онаси ёлғиз аёл. Жуда ҳам содда ва ювош аёл. Эри билан ажрашган. Унинг қўшниси тадбиркор, уйида цех очиб, елим халта чиқаради. Қизчанинг онаси ўша ерда ишда бўлган. Ҳамма бу воқеадан ҳайрон қолаяпти. Бировга ёмонлик қилмайдиган оила бўлса. Қизчада нима гуноҳ деб", дейди ўқитувчи.\nФарғона вилояти ички ишлар бошқармасидан олинган маълумотга кўра, айни пайтда Ўзбекистон туманининг барча милиция ходимлари оёққа турган. Йўл ҳаракати хавфсизлиги ходимлари ҳар бир автомобилни тўхтатиб текширяпти. Қизчанинг ўлдирилиши воқеасини Ўзбекистон тумани прокуратураси тергов қилмоқда.\nЎзбекистонда ўтган йил давомида ёш болаларнинг номаълум шахслар томонидан ўғирлар кетилаётгани ҳақида бир қанча миш-мишлар тарқалган эди. Лекин Озодлик суриштируви натижасида бу хабарларнинг бирортаси ҳам тасдиқланмаган эди.